ANF | ئه‌نجومه‌نی ناوچه‌ی بۆرك-ی شه‌نگال دووه‌مین كۆنفڕانسی خۆی سازكرد\nدووشه‌ممه, 23 Apr 2018, 15:48\nله سه‌ره‌تای كۆنفڕانسه‌كه‌دا حه‌سه‌ن حاجی هاوسه‌رۆكی ئه‌نجومه‌نی خۆبه‌ڕێوه‌به‌ریی شه‌نگال وته‌یه‌كی پێشكه‌ش كرد و هیوای خواست كۆنفڕانسه‌كه ببێته هۆی ڕێككه‌وتن و یه‌كگرتنی كۆمه‌ڵگه‌ی ئێزدی.\nحه‌سه‌ن حاجی وتی: پێویسته ئێمه وه‌ك كۆمه‌ڵگه‌ی ئێزدی ڕێككه‌وین. كاتێك ئه‌مه به‌دیهات، كاره‌كانمان به‌هێزتر ده‌بن. ناوبراو سه‌رنجی خسته سه‌ر هه‌ڵبژاردنی ئه‌نجومه‌نی نوێنه‌رانی عێراق كه بڕیاره له ١٢ی ئایاردا به‌ڕێوه‌بچێت و وتی: پێویسته كۆمه‌ڵگه‌ی ئێزدی ده‌نگی خۆی بداته ئه‌وانه‌ی خزمه‌تی كۆمه‌ڵگه‌ی ئێزدی ده‌كه‌ن.\nهه‌ر له كۆنفڕانسه‌كه‌دا رهام هجۆ هاوسه‌رۆكی ئه‌نجومه‌نی دیموكراتی له وته‌یه‌كدا ئاماژه‌ی بۆ ئه‌وه كرد كه سه‌ره‌ڕای زه‌حمه‌تی و به‌ربه‌سته‌كان، ئه‌نجومه‌نه‌كه كاری خۆی كردووه. وتیشی: ئه‌م كۆنفڕانسه بۆ ئه‌وان زۆر گرینگ و واتاداره.\nهجۆ ئاماژه‌ی بۆ هه‌ڵبژاردنی داهاتووی ئه‌نجومه‌نی نوێنه‌رانی عێراق كرد و ده‌ستنیشانی كرد كه جاری یه‌كه‌مه پارته‌كه‌یان «پادێ» به‌شداری له هه‌ڵبژاردنه‌كان ده‌كات. له‌به‌رئه‌وه سه‌ركه‌وتن له هه‌ڵبژاردنه‌كان، سه‌ركه‌وتنی هه‌موویان ده‌بێت.\nنوێنه‌رانی پارتی ئازادی و دیموكراتی ئێزدی - پادێ و ته‌ڤگه‌ری ئازادیی ژنانی ئێزدی له كۆنفڕانسه‌كه ئاماده بوون و وته‌یان پێشكه‌ش كرد و داوایان كرد كۆمه‌ڵگه‌ی ئێزدی له هه‌ڵبژاردنه‌كاندا ده‌نگی خۆیان بده‌نه ئیراده‌ی خۆیان.\nله كۆتایی كۆنفڕانسه‌كه‌دا هه‌ریه‌كه له فه‌یسه‌ڵ ڕه‌شید و مه‌یان خوه‌دێدا وه‌ك هاوسه‌رۆكانی ئه‌نجومه‌نی كۆمه‌ڵگه‌ی ناوچه‌ی بۆرك هه‌ڵبژێدران. هه‌روه‌ها كۆمیته‌كانی كولتوور و هونه‌ر، داد، په‌روه‌رده، ئابووری و لاوان هه‌ڵبژێدران.


لێدوانی بەکارھێنەر:Tabtabtabtab3 - ویکیپیدیا، ئینسایکڵۆپیدیای ئازاد\nبەخێرھاتی بۆ ویکیپیدیا Tabtabtabtab3!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەڕۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لەسەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٦٬٤١٨ وتار و ١٢٠ بەشداربووی چالاکی ھەیە.\n⇐ئارام وتووێژ💭 ١٧:٢٧، ١ی حوزەیرانی ٢٠٢٠ (UTC)\nتکایە ئەم پەڕە مەسڕنەوە Tabtabtabtab3 (لێدوان) ١١:٥٤، ٣ی حوزەیرانی ٢٠٢٠ (UTC)\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:Tabtabtabtab3&oldid=693915»\nئەم پەڕەیە دواجار لە ١١:٥٤ی ٣ی حوزەیرانی ٢٠٢٠ نوێ کراوەتەوە.


چین: ڕووسیا و چین هەڵوێستی خۆیان سەبارەت بە ئۆکرانیا ڕێکخستووە\nوەزیری دەرەوەی چین وانگ یی و وەزیری دەرەوەی ڕووسیا سێرگەی لاڤرۆڤ\nوەزارەتی دەرەوەی چین لە بەیاننامەیەکدا وتی لەمیانەی کۆبوونەوەی وەزیرانی دەرەوەی چین و ڕووسیادا، دوو وڵاتەکە هەڵوێستی خۆیان سەبارەت بە ئۆکرانیا ڕێکخستووە.\nئۆکرانیا دەڵێت ڕووسیا 115,000 سەربازیی لەنزیک سنوورەکانی جێگیرکردووە، ئەوەش ترس و نیگەرانی دروستکردووە سەبارەت بە ئەگەری هێرشی ڕووسیا بۆ سەر ئۆکرانیا.\nمۆسکۆ ڕەتی دەکاتەوە پلانی هێرشکردنە سەر ئۆکرانیای هەبێت، بەڵام وڵاتانی ڕۆژئاوا نیگەرانن سەبارەت بەوەی ڕووسیا لەوانەیە ئامادەکاری بکات بۆ داگیرکردنی ئۆکرانیا. ڕووسیا داوای لە ناتۆ کردووە هەرگیز ڕێگە نەدات ئۆکرانیا ببێتە ئەندام تیایدا و هێزەکانی لە ڕۆژهەڵاتی ئەوروپا بکشێنێتەوە.\nئەمەریکا و هاوپەیمانەکانی هۆشدارییانداوەتە ڕووسیا لەسەر ئەوەی ئەگەر هێرش بکاتە سەر ئۆکرانیا ئەوا کۆمەڵێک سزای ئابووری توند دەسەپێنن بەسەریدا و داواکارییە ئەمنییەکانی ڕووسیاشیان ڕەت کردۆتەوە.\nوەزارەتی دەرەوەی چین لە بەیاننامەیەکدا دوای کۆبوونەوەکەی وەزیری دەرەوەی چین وانگ یی و وەزیری دەرەوەی ڕووسیا سێرگەی لاڤرۆڤ لە پەکین، وتی " چین تێگەیشتن و پشتیوانی خۆی دەربڕیوە " بۆ هەڵوێستی ڕووسیا لەسەر ئاسایشی وڵاتەکەی لە پەیوەندییەکانیدا لەگەڵ ئەمەریکا و ناتۆ.\nوتیشی هەردوولا هەڵوێستی خۆیان سەبارەت بە کێشەکانی ناوچەکە و نیگەرانییە هاوبەشەکان ڕێکخستووە، لەوانەش بابەتی ئۆکرانیا و ئەفغانستان و بارودۆخی نیمچە دورگەی کۆریا.\nوەزیری دەرەوەی ڕووسیا سێرگەی لاڤرۆڤ و سەرۆکی ئەو وڵاتە ڤلادیمێر پوتن لە پەکینی پایتەختی چینن، ڕۆژی هەینی پوتن لەگەڵ سەرۆکی چین شی جین پینگدا کۆدەبێتەوە و دواتریش ئامادەی مەراسیمی کردنەوەی یارییەکانی ئۆڵۆمپیادی پەکین دەبن.


ڕه‌وه‌ندی سۆماڵی له نۆرویژ نیگه‌رانن له بڵاوبوونه‌وه‌ی توندڕه‌وی له نێویاندا\nکۆچبه‌رانی سۆماڵیا له وڵاتی نۆرویژ ترسی ئه‌وه‌یان هه‌یه که توندڕه‌وی توندوتیژانه ڕیشه‌ی له ناو کۆمه‌ڵگای ئه‌واندا داکوتابێت، وه ئه‌وان نیگه‌رانن پاش ئه‌وه‌ی ڕاپـۆرت دراون له‌سه‌ر ئه‌وه‌ی گه‌نجی سۆماڵی- نۆرویژی سه‌ردانی ده‌ره‌وه‌ی وڵات ده‌که‌ن هه‌تا بـبن به ئه‌ندام له ڕێـکخراوه جیهادیـیه‌کاندا.\nیه‌کێـک له چه‌کداره‌کانی هێرشه‌که‌ی مانگی ڕابردووی سه‌ر بازاڕێـکی نایروبی کینیا که له ئاکامیدا 67 که‌س کوژران، وه‌ک حه‌سه‌ن عه‌بدی ذوهولۆ ناسراوه و هاوڵاتی نۆرویژی ته‌مه‌ن 23 سـاڵیـیه که له سـاڵی 2010 گڕابووه سۆماڵیا.\nکۆمه‌ڵگای بچوکی سۆماڵیا هێشـتا هه‌وڵ ده‌دات هه‌ڵسوکه‌وت له‌گه‌ڵ ئه‌و ده‌نگ‌وباسانه‌ش بکات سه‌باره‌ت به دوو خوشـکی نه‌وجه‌وان 16 و 19 سـاڵان که ماڵی خۆیان له نۆروێژ به‌جێهێشـتووه هه‌تا به‌شـداری له شه‌ڕی ناوخۆی سوریادا بکه‌ن.\nباشێ مووسا سه‌رۆکی ڕه‌وه‌ندی سۆماڵی له ئۆسلۆ که بۆخۆشی سیاسه‌تمه‌دارێـکی خۆجێـیه له‌و شـاره، گوتی" هێشـتا ڕوون نیـیه که چۆن ئه‌و دوو خوشکه ماڵی خۆیان له ده‌وروبه‌ری ئۆسـلۆی پایته‌ختی نۆرویژ به‌جێـهێشـتووه و نه‌خشه‌ی به‌شـداریکردن له شه‌ڕی ناوخۆی سوریادایان کێشـابوو، به‌ڵام ئه‌وان به بنه‌ماڵه‌که‌یان گوتبوو خوازیارن به‌شـداری له جیهاددا بکه‌ن."\nگوتیشی په‌یوه‌ندی له‌گه‌ڵ باوکی کچه‌کاندا هه‌بووه که ئێسـتا چووه‌ته تورکیا به‌هیوای دۆزینه‌وه‌ی کچه‌کانی له‌سه‌ر سنووری تورکیا و سوریا که به‌پـێی پـۆلیسی نۆرویژ دوا جار له‌وێ بینرابوون.


بڕیارەکانی کۆبوونەوەی بایدن و کازمی ئاشکراکرا\n17920 جار خوێندراوەتەوە\nدوای کۆبوونەوەی سەرۆکی ئەمریکا و سەرۆکوەزیرانی عێراق، هەردوو وڵات راگەیەنراوێکی هاوبەشیان بڵاوکردەوە و تیایدا هاتووە، "تا کۆتایی ئەمساڵ هێزە شەڕکەرەکانى ئەمریکا لە عێراق دەکشێنەوە."\nلە پاش کۆتاییهاتنی کۆبوونەوەکەی جۆ بایدنی سەرۆکی ئەمریکا و مستەفا کازمی سەرۆکوەزیرانی عێراق، هەردوو وڵات راگەیەنراوێکیان بڵاوکردوە و تیایدا دەڵێت، هەردوو وڵات جەخت لە درێژەدان بە پەیوەندییە دوو قۆڵییەکانی نێوانیان دەکەنەوە.\nبەگوێرەی راگەیەندراوی کۆبوونەوەکە، پرسەکانی سەقامگیری ناوچەکە، تەندروستی گشتی، سێکتەری وزە، مافەکانی مرۆڤ و هاوکارییە مرۆییەکان، هەماهەنگی ئابوری، هەماهەنگی پەروەردەیی و کەلتووری و چەند پرسێکی دیکە لە هەرە پرسە سەرەکییەکان و گرنگەکانی نێوان هەردوو وڵات دەبن و بەردەوام دەبن لەکارلەسەرکردنیان.\nلە راگەیەنراوى هاوبەشى ئەمریکا و عێراق ئاماژە بەوەشکراوە، "پابەند دەبین بە پاراستنى مافەکانى مرۆڤ و ئازادى کاریی میدیایی."\nئەوەش خراوەتەڕوو، "هەردوولا لەگەڵ هەڵبژاردنى ئازاد و پاکدان و پشتگیریی دیموکراسییەکەی و گەشەپێدانى دەکەن."\nلە راگەیەندراوەکەشدا هاتووە، کە ئەمریکا رێز لەسەروەری خاکی عێراق دەگرێت و هەموو هەوڵێکیش دەدات لە پاراستنی سەروەرییەکەیی و رەوانەکردنی هەر هاوکارییەک کە عێراق پێویستییەتی.\nئاماژە بەوەشکراوە، عێراق پارێزگاری لە هەر هێزێکی بیانی دەکات وڵاتەکەیدا لەگەڵ ئەوەشدا جەختی لەوەکردووەتەوە، کە کۆی هێزە بیانییەکان لەسەر داوا و بانگهێشتی حکومەتی عێراق هاتوونەتە نێو خاکی عێراقەوە، دەشڵێت، "هەموو بنکە سەربازییەکانى هاوپەیمانان بەپێى یاساکانى عێراق بەڕێوەدەبرێن."\nدوێنێ، مستەفا کازمی سەرۆکوەزیرانی عێراق بەرەو واشنتۆن بەڕێکەوت و شەوی رابردوو گەیشتە ئەو وڵاتە و ئەمڕۆ لەگەڵ جۆ بایدندا کۆبووەوە.


ئاژانسی ده نگو باسی کوردستان: تصمیم نهائی برای انتشار و شکایت از مزدوران رژیم و منتشر نمودن آدرس محل زندگیشان\nتصمیم نهائی برای انتشار و شکایت از مزدوران رژیم و منتشر نمودن آدرس محل زندگیشان\nدر آینده نه چندان دور نام و مشخصات و آدرس محل زندگی افرادی که در نظر دارند در آینده برای رژیم کار بکنند و حتی توسط انترنت نامه های هم که همراه با مشخصات و آدرس افراد مخالف رژیم را برای رژیم در شهر کارلستاد ارسال میکنند منتشر میشود اکثریت این افراد در منطقه ای بنام کرونو پارکن زندگی میکنند و تعدادی از آنها در اصل روانی هستند و حتی سر از بچه هایشان برهم ریخته اند و انرژِی بچه هایشان به هندر میدهند با حرفهای روانی و درهم ریخته معلول حالشان.\nنام و مشخصات آدرس دقیق محل زندگی همراه با عکس منتشر میشود\nتعدادی از این مزدوران مسفقیم به ایران سفر نمیکنند بلکه به کردستان عراق سفر نموده و در آنجا به ایران میروند و دستور العملهای لازم را دریافت میکنند و میایند در اینجا دست به گوه خوری میکنند این افراد افرادی نادان احمق هستند و حتی چندین سال میباشد در سوئد برسرمیبرند که هنوز زبان سوئدی نیز بلد نیستند و خیلی بلندپروازانه و دیوانه وار به این و اون دست به بد گوئی میزنند.\nالبته عکس و آدرس شماره تلفن و تمامی مشخصاتشان در دست میباشد و میتوان در آینده منتشر بشود\nاین احمقها در چند روز پیش از راه انترنت با من تماس گرفته و گفت از شهر سقز زنگ میزند لاکن در آخر گفت شحنم تمام شده است و بعدأ زنگ میزنم وقتیکه شماره مزبور را کنترل و صدا را ظبط نمودم دیدم که در شهر کارلستاد بر سر میبرد و این تماس برای مزاحمت انجام داده است همان شیوه که برای دیگران مزاحمت ایجاد نموده بودند و دیگر وارد جزئیاتش نمیشوم که در روز خودش منتشر میشود و در این باره پلیس را در جریان قرار داده و در عین حال سوسیال بگیر آنها نیز با خطر قطع شدن مواجه میشود چرا چون برای گوه خوری پول دریافت میکنند این جانوران سرکش حتی دست به کارهای غیر اخلاقی میزنند و زن و دختر میبرند برای دیگران یعنی به قول عربها گوادی میکنند.\nاغلب با غضب و پرخاش و اوقاتی هم با مهربانی\nبه من یادآوری میکنند که\n"اسلام من این نیست"\nدر روز یک شنبه 30 اکتبر 2005\nشش مرد مسلمان، نقاب دار و سیاه پوشیده\nدر کشور اندونز‌ى\nبه گروهی از دختران شانزده ساله\nکه از مدرسه راهی خانه بودند\nحمله کرده و سر سه نفرشان را میزنند\nدختران کشته شده مسیحی بودند\nسه سر بریده در یک ساک پلاستیکی به\nبه همراه یاداشت دست نوشته شده ای\nکه تهدید به تکرار این عمل وحشتناک میکرد\nدر حوالی روستای دختران کشف شد\nدر دادگاه محاکمه\nیکی از قاتلان، سر بریده دختران مسیحی را\nغنائم ماه رمضان توصیف نمود\nعکس روی جلد مجله تایم: تصویر دلخراش دختر 18 ساله افغان که گوش و بینی او توسط طالبان بریده شده\nعایشه دختری ۱۸ ساله که بوسیله خانواده شوهرش اذیت می شده از خانه فرار می کند و بعد در یک دادگاه طالبان محکوم میشود که گوش و بینی او بریده شود این زن تحت مراقبت و در یک پناهگاهی در افغانستان مخفی شده و از اینکه دوباره طالبان قدرت کامل را در دست بگیرنند واهمه دارد. عکس این دختر بر روی جلد مجله معروف Time چاپ شده است.\nله چالاکیه‌کاندا 174 سه‌رباز و 9 پۆلیسی تورک کوژراون\nدوای ئه‌وه‌ی ته‌ڤگه‌ری کورد سه‌رله‌نوێ قۆناخی بێچالاکی هه‌ڵسه‌نگانده‌وه ،له یه‌کی ژوئه‌ندا قۆناخێکی نوێ له شه‌ڕ و پێکدادان له نێوان هێزه‌کانی پاراستنی گه‌ل 'هه‌په‌گه' و ئه‌رته‌شی تورک ده‌ستیپێکرد.\nناوه‌ندی راگه‌یاندن و چاپه‌مه‌نی هه‌په‌گه ،ئه‌مڕۆ به لێدوانێک ئاماری ئۆپه‌راسیۆن و شه‌ڕ و پێکدادانه‌کانی مانگی ته‌ممووزی ئاشکرا کرد.\nبه‌گوێره‌ی لێدوانه‌که له‌مانگی رابردوودا؛ ئه‌رته‌شی تورک 45 ئۆپه‌راسیۆنی به‌ڕێوه بردووه و گه‌ریلاکانی هه‌په‌گه‌ش 64 چالاکی ئه‌نجامداوه.\nله ئه‌نجامی ئه‌و ئۆپه‌راسیۆن و چالاکییانه‌دا 174 سه‌ربازو 9 پۆلیسی تورک کوژراون, و 38 گه‌ریلای هه‌په‌گه‌ش گیانی خۆیان به‌ختکردووه.\nله‌لێدوانه‌که‌دا ئه‌وه ده‌ستنیشان کراوه که ئه‌رته‌شی تورک له‌قۆناخی بێچالاکییشدا په‌ره‌ی به ئۆپه‌راسیۆنی مه‌زن ده‌دا، به‌ڵام چالاکییه‌کانی هه‌په‌گه دوای ده‌ستپێکردنی قۆناخی 1ی ژوئه‌ین زێده‌بووه.\nله‌م چوارچێوه‌یه‌دا؛ ئه‌رته‌شی تورک ناچاربووه دوای چالاکییه‌کانی گه‌ریلاکاندا ژماره‌یه‌ک پایگای سه‌ربازی له هه‌رێمه سنوورییه‌کان چۆل بکات و هێزه‌کانی خۆی بکشێنێته‌وه هه‌رێمه‌کانی دیکه و له‌پایگای مه‌زنتردا جێگیریان بکات.\nله‌لێدوانه‌که‌ی هه‌په‌گه‌دا هه‌روه‌ها باس له‌وه کراوه که چالاکییه‌کانی گه‌ریلا له رۆژانی رابردوو له‌سه‌ر شاره‌کان و ئابلۆ‌قه‌ی شاره‌کاندا، نیشانه‌ی توانستی هێزی شه‌ڕی گه‌ریلایه.\nله‌لێدوانه‌که‌دا باس له‌وه‌ش کراوه که هه‌په‌گه له‌چالاکییه‌یه‌کی به‌رواریدا نزیکه‌ی کاتژمێر و نیوێک شاره‌که‌ی خستۆته ژێر کۆنترۆڵی خۆیه‌وه.\nهه‌روه‌ها باس له چالاکی هه‌ره به‌کاریگه‌ر و مه‌زنی گه‌ریلاکان له مانگی رابردوودا ئه‌نجامدراوه، چالاکییه‌که‌ی سه‌ر پایگای گه‌ڕۆکی سه‌ر به تابووری کۆماندۆی قه‌یسه‌ری بوو، که له چه‌لێدا جێگیر کرابوون.\nشایانی باسه؛ که‌وا پایگای ناوبراو که‌لایه‌ن گه‌ریلاکانه‌وه به نیو کاتژمێر ده‌ستیبه‌سه‌ردا گیرابوو و35 سه‌ربازی تێدا کوژرا بوو، پاشان له‌لایه‌ن ئه‌رته‌شی تورکه‌وه چۆل کرابوو.\nهه‌په‌گه که قۆناخی نوێی تێکۆشانی له 31ی مایسی به چالاکییه‌ک له ئه‌سکه‌نده‌روونه ده‌ستپێکرد، له‌رۆژانی رابردوودا به‌چالاکییه‌کانی خۆی له‌شاره‌کانی تورکیا دۆرتیۆڵ، ئۆسمانییه و ره‌شادییه‌ی سه‌ر به تۆقات ئه‌وه‌ی خسته‌ڕوو که‌وا خاوه‌نی هێزی شه‌ڕ کردنی وه‌هایه که ده‌توانێت ده‌ربازی هه‌رێمه‌کانی تورکیا ببێت و ببێته چالاکییه‌ک که‌وا ده‌رئه‌نجامی سیاسی قورس له‌گه‌ڵ خۆیدا بهێنێت. هه‌روه‌ها به‌گوێره‌ی لێدوانه‌که‌ی هه‌په‌گه له چالاکییه‌کاندا گه‌ریلاکانی هه‌په‌گه ده‌ستیان به‌سه‌ر چه‌ندین چه‌ک و که‌لوپه‌لی سه‌ربازی ئه‌رته‌شی تورکدا گرتووه ،و زۆر جێگای ئابووری گرێدراوی ده‌وڵه‌تی تورک کراوه‌ته ئامانجی هێرشه‌کانی گه‌ریلاکان.\nبه‌گوێره‌ی لێدوانه‌که‌ی هه‌په‌گه؛ 3 چه‌کی ئۆتۆماتیکی ئێم گه‌ی3 ، 9 چه‌کی گه‌ی 3 ، 2 چه‌کی ئۆتۆماتیکی بی که‌ی سی، یه‌ک ده‌مانچه‌ی مارکه‌ی رۆگۆر، 1 ئامێری بێته‌ل، 1 دووربینی نیکۆن و 5 کامێرای ته‌رمال له‌لایه‌ن گه‌ریلاکانی هه‌په‌گه‌وه ده‌ستیان به‌سه‌ردا گیراوه.\nجگه له چالاکییه‌کانی هه‌په‌گه، که دژ به پایگا و باره‌گا سه‌ربازییه‌کان زیاتر بوونه، گه‌ریلاکان له مانگی رابردوودا زۆر جێگای ئابووری گرێدراوی ده‌وڵه‌تی تورک کراوه‌ته ئامانجی گه‌ریلاکانه‌وه.\nهه‌په‌گه له مانگی رابردوودا له هه‌رێمی ده‌ریای ره‌شدا له‌به‌رامبه‌ر به بۆڕییه‌کانی گازی سروشتی و په‌ترۆلدا 3 جار چالاکی تێکدانیان ئه‌نجام داوه، که‌وا زیانی ماددی گه‌وره‌ی له‌ده‌وله‌تی تورک داوه.\nله‌م قۆناخه‌دا جگه له ئامانجه ئابوورییه‌کان، له‌به‌رامبه‌ر به ماشینی سه‌ربازیش چه‌ندی چالاکی ئه‌نجامدراون. له‌ئه‌نجامی ئه‌و چالاکییانه‌دا؛ 3 ماشێنی سه‌ربازی زریپپشکراو، 2 زریپۆش، 1 ماشێنی ره‌ئۆ، 3 ئۆتۆبیس، 2 کامیۆن شۆفه‌ڵێک به‌ته‌واوی تێکدراون و 2 مزریپۆشیش له کار که‌وتوون.\nبه‌گوێره‌ی لێدوانه‌که‌ی ناوه‌ندی راگه‌یاندن و چاپه‌مه‌نی هه‌په‌گه له‌چالاکییه‌کانی هه‌په‌گه‌دا زه‌بر له 3 هه‌لیکۆپته‌ری سکۆرسکی که‌وتووه.\nله‌لێدوانه‌که‌ی هه‌په‌گه‌دا ده‌ستنیشانی ئه‌وه کراوه که‌وا ئه‌رته‌شی تورک ده‌ربازی دۆخی پاراستن بووه، له‌مکاته‌دا؛ له‌به‌رامبه‌ر به هه‌رێمه سڤیل نشینه‌کاندا، له‌سه‌ر هه‌رێمه‌کانی پاراستنی مه‌دیا و باشووری کوردستاندا هێرشی ئاسمانی ئه‌نجامدراون.\nبه‌گوێره‌ی ئه‌مه؛ فرۆکه جه‌نگییه‌کانی ئه‌رته‌شی تورک له‌مانگی رابردوودا 2 جار هه‌رێمی خواکورک، جارێک هه‌رێمی خنێره، جارێک به‌رزاییه‌کانی چه‌لێ، جارێک به‌ستا و جارێکیش چیای گاباری بۆردومان کردووه.\nسه‌رنجڕاکێشه؛ که ئه‌رته‌شی تورک له مانگی ته‌ممووزدا 55 هێرشی به ئۆبوس، هاوه‌ن و کاتیۆشا ئه‌نجامداوه، له‌هه‌مووی زیاتر هه‌رێمی هه‌فتانینی به ئامانج گرتووه\nخبرگزاری هرانا - ا\nجلال قوامی ، سخنگوی سازمان حقوق بشر کردستان در نامه ای خطاب به آیت الله آملی لاریجانی ، با تشریح وضعیت محمد صدیق کبود وند و وضعیت وخیم جسمی وی ، خواهان رعایت حقوق این زندانی سیاسی و رئیس در بند سازمان حقوق بشر کردستان شد. متن کامل نامه اجلال قوامی خطاب به آیت الله آملی لاریجانی که در اختیار خبرگزاری هرانا قرار گرفته است در پی می آید:\nچه مستی است ندانم که رو به ما آورد********************که بود ساقی و این باده از کجا آورد\nدلا چو غنچه شکایت زکار بسته مکن********************که باد صبح نسیم گره گشا آورد\nعلاج ضعف دل کرشمه سا قیست******************برارسر که طبیب آمد و دوا آورد\nله لایه‌ن ئاژانسی ده نگو باسی کوردستان ajansknews kl. ۵/۱۰/۱۳۸۹ ۱۲:۵۵:۰۰ قبل‌ازظهر


هەواڵ / کوردستان :: 15/01/2020 :: 1969 جار بینراوە\nسه‌رۆكى هه‌رێمى كوردستان رایده‌گه‌یه‌نێت: هه‌موو هه‌وڵێك بۆ ئاساییكردنه‌وه‌ی ره‌وشی عێراق و گه‌ڕاندنه‌وه‌ی سه‌قامگیری ده‌ده‌ن.\nنێچیرڤان بارزانی، سه‌رۆكى هه‌رێمى كوردستان (ئه‌مڕۆ چوارشه‌ممه 15ى كانونى دووه‌مى 2020) رایگه‌یاند: هه‌موو هه‌وڵێك بۆ ئاساییكردنه‌وه‌ی ره‌وشی عێراق و گه‌ڕاندنه‌وه‌ی سه‌قامگیری ده‌ده‌ن و نابێت عێراق بكرێته گۆڕه‌پانی یه‌كلاییكردنه‌وه‌ی ململانێكان.\nوتیشى: "له‌م قۆناغه‌دا بۆ رووبه‌ڕوبوونه‌وه‌ی مه‌ترسیی سه‌رهه‌ڵدانه‌وه‌ی تیرۆر، عێراق پێویستی به پشتگیریی هاوپه‌یمانانه".\nئه‌و لێدوانه‌ى سه‌رۆكى هه‌رێم ئێواره‌ى ئه‌مڕۆ له‌میانه‌ى كۆبونه‌وه‌یدا بوو له هه‌ولێر له‌گه‌ڵ شێخ محەمەد بن عەبدولرەحمان ئال سانی، جێگری سەرۆک وەزیران و وەزیری دەرەوەی قەتەر.\nبه‌پێى راگه‌یه‌ندراوێكى سه‌رۆكایه‌تى هه‌رێم نێچیرڤان بارزانی له‌و كۆبونه‌وه‌یه‌دا راشیگه‌یاندووه: هه‌رێمى كوردستان به بایه‌خه‌وه ده‌ڕوانێته سه‌ردانی جێگرى سه‌رۆك وه‌زیرانى قه‌ته‌ر بۆ عێراق و هه‌رێمی كوردستان و جه‌ختى له كارى هه‌موو لایه‌ك بۆ پاراستنی ناوچه‌كه كرده‌وه كه هێشتا مه‌ترسی و هه‌ڕه‌شه‌ی داعشى له‌سه‌ر ماوه.\nلای خۆیه‌وه محه‌مه‌د بن عه‌بدولڕه‌حمان ئال سانی رایگه‌یاند: ئه‌وان به بایه‌خه‌وه ده‌ڕواننه رۆڵی هه‌رێمی كوردستان له ئاساییكردنه‌وه‌ی دۆخه‌كه به‌تایبه‌تی كه له پێگه‌یه‌كدایه ده‌توانێت هاوكار بێت بۆ خاوكردنه‌وه‌ى گرژییه‌كان، هه‌روه‌ها دووپاتی كرده‌وه كه ئه‌وان گرنگیی به په‌یوه‌ندییه‌كانیان له‌گه‌ڵ هه‌رێمی كوردستان ده‌ده‌ن له بواره جیاوازه‌كاندا.\nهه‌ر به‌پێى راگه‌یه‌ندراوه‌كه: تاوتوێكردنی هه‌وڵه‌كانی هه‌رێمی كوردستان له‌گه‌ڵ حكومه‌تی فیدڕاڵ بۆ ئاساییكردنه‌وه‌ی بارودۆخه‌كه، په‌یوه‌ندییه‌كانی هه‌رێمی كوردستان و عێراق له‌گه‌ڵ قه‌ته‌ر و ده‌رفه‌تى وه‌به‌رهێنانى قه‌ته‌رى له هه‌رێمى كوردستان و هاتنی تیمێكی ته‌كنیكی قه‌ته‌ری بۆ ئه‌نجامدانی هه‌ڵسه‌نگاندن له‌مباره‌یه‌وه، دۆخی ئاواره و په‌نابه‌ران له هه‌رێمی كوردستان و چۆنیه‌تیی هاوكاریكردنیان، لایه‌نێكی دیكه‌ی كۆبوونه‌وه‌كه بووه.


لە سلێمانی تەقینەوەیەک روویدا و 14 کەس برینداربوون\nدرەنگانی شەوی ڕابردوو لە باڵەخانەی کافتریایەکی شەقامی سەهۆڵەکە لە سلێمانی تەقینەوەیەک ڕوویدا بەو هۆیەوە ژمارەیەک هاوڵاتی کەوتنە ژێر دار و پەردووی باڵەخانەکە و بریندار بوون.\nچەند سەرچاوەیەک لە تەندروستیی سلێمانییەوە رایانگەیاند لە تەقینەوەکەدا 14 کەس برینداربوون و بەشێک لە بریندارەکان لە نەخۆشخانە چارەسەریان وەرگرتووە و ڕەوانەی ماڵەوە کراون.\nلەکاتی تەقینەوەکە دەیان کەس لەنێو کافتریاکە بوون و لەدوای نزیکەی شەش کاتژمێر لە کنە و پشکنین، هەموو ئەو هاوڵاتییانەی کە کەوتبوونە ژێر دار و پەردووی باڵەخانەکە رزگار کران.\nجگە لە خاپوربوونی کافتریاکە خۆی، چەند خانویەکی نزیکی شوێنی رووداوەکە زیانیان بەرکەوتوە و داڕووخاون.\nبەرگری شارستانی سلێمانیش رایگەیاند تەقینەوەکە لە سیستەمی خەزانی غازی باڵەخانەی کافتریاکەدا روویداوە و دوای زیاتر لە شەش کاتژمێر گەڕان توانیویانە سەرجەم هاوڵاتییەکان لەژێر دارو پەردوو رزگار بکەن.\nلە ئێستادا تیمەکانی بەرگری شارستانی و پاککەرەوەکان کاری لابردنی پاشماوەی تەقینەوەکە و پاککردنەوەی شەقامەکە ئەنجام دەدەن.


دووق - ویکیپیدیا، ئینسایکڵۆپیدیای ئازاد\n(ڕەوانەکراوە لە دوقەوە)\nدوق کەسێکی خانەدانە، و بە پێی مێژوو لە پاشا یان شاژن پلەی کەمترە، و فەرمانڕەوایی میرکچ دەکات. نازناوەکە لە Dux Bellorumی زمانی لاتینییەوە ھاتووە، و واتە "فەرماندەی سەربازی" ھەروەھا وشەکە لە لایەن گەلە جێرمانییەکانەوە بەکارھێنراوە. بە گشتی نووسەرە ڕۆمانەکان بۆ ئاماژەدان بۆ سەرکردەی شەڕەکانیان بەکاریان ھێناوە.\n^ Chan، Wing-tsit (1989). Chu Hsi New Studies. University of Hawaii Press. پەڕەکان 34. ISBN 978-0-8248-1201-0. پارامەترەکە |ناونیشان= پشتگوێ خرا (یارمەتی)\n^ "Channel Islands". The Official Website of the British Monarchy. The Royal Household. 2009. لە ڕەسەنەوە ئەرشیڤ کراوە لە September 21, 2012. لە ڕێکەوتی August 16, 2013 ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date= (یارمەتی)\n^ "American English: Duke". Collins Dictionary. n.d. لە ڕێکەوتی ٢٣ی ئەیلوولی ٢٠١٤ ھێنراوە. پارامەترەکە |ناونیشانی ئەرشیف= پشتگوێ خرا (یارمەتی); پارامەترەکە |ڕێکەوتی ئەرشیف= پشتگوێ خرا (یارمەتی); بەدواداچوون بۆ ڕێکەوت بکە لە: |access-date= (یارمەتی)\nکۆمنزی ویکیمیدیا، میدیای پەیوەندیدار بە دووق تێدایە.\nوەرگیراو لە «https://ckb.wikipedia.org/w/index.php?title=دووق&oldid=719526»\nدواجار لە ٠٠:٠٩ی ٢٥ی ئەیلوولی ٢٠٢٠ دەستکاری کراوە\nئەم پەڕەیە دواجار لە ٠٠:٠٩ی ٢٥ی ئەیلوولی ٢٠٢٠ نوێ کراوەتەوە.


NRT TV | کوردستان | بۆ یەکەمجار لە گەرمیان هیچ توشبوویەکی کۆرۆنا تۆمارنەکراوە\nبۆ یەکەمجار لە گەرمیان هیچ توشبوویەکی کۆرۆنا تۆمارنەکراوە\nبەڕێوەبەرایەتی گشتی تەندروستی گەرمیان رایگەیاندووە، بۆ یەکەمجار و لەماوەی شەش مانگی رابردوودا، هیچ توشبوویەکی کۆرۆنا تۆمارنەکراوە، دەشڵێت، "ئەم پێشھاتە ئەگەرچی ئاماژەیەکی دڵخۆشکەرە، بەڵام نابێت ھاوڵاتیان ساردبکاتەوە لە خۆپارێزیی."\nبەڕێوەبەرایەتی گشتی تەندروستی گەرمیان رایگەیاندووە، بۆ یەکەمجار لە ماوەی زیاتر لە شەش مانگدا و لەوەتەی نەخۆشی کۆرۆنای نوێ لە گەرمیان بڵاوبووەتەوە، ھیچ حاڵەتێکی نەخۆشیەکە لە گەرمیان لەماوەی ٢٤ کاتژمێری رابردوودا، واتە بۆ دوێنێ چوارشەممە، تۆمارنەکراوە.\nئاماژە بەوەشكراوە، کە لە کۆتایی مانگی ئایار و سەرەتای حوزەیرانی ٢٠٢٠ـەوە، ھەموو رۆژێک حاڵەتی نەخۆشی کۆرۆنای نوێ لە سنوری گەرمیان لە میانەی پشکنینەکاندا دەرکەوتووە، بەڵام لە ٢٤ کاتژمێری رابردوودا، ھیچ حاڵەتێکی توشبوون بەو نەخۆشیە تۆمار نەکراوە.\nئەوەش خراوەتەڕوو، "ئەم پێشھاتە ئەگەرچی ئاماژەیەکی دڵخۆشکەرە بۆ سنورەکە، بەڵام نابێت ھاوڵاتیان ساردبکاتەوە لە خۆپارێزیی، چونکە تاکە زامن بۆ بڵاونەبوونەوەی کۆرۆنا و ھەر ڤایرۆسێکی تر، خۆپارێزیی و خۆپاراستن و گرتنەبەری پاکوخاوێنی خودییە."\nئایا هاوسەرگیری ئەزموونی حەرامە؟


فه‌همی بورهان: كه‌ركوك پێگه‌ی سه‌ره‌كیی خه‌باتی رێكخراوه‌یی و پیشه‌ییمانه بۆ داهاتوو – Knwe.org\nسەرەکی » هەواڵ » فه‌همی بورهان: كه‌ركوك پێگه‌ی سه‌ره‌كیی خه‌باتی رێكخراوه‌یی و پیشه‌ییمانه بۆ داهاتوو\nفه‌همی بورهان: كه‌ركوك پێگه‌ی سه‌ره‌كیی خه‌باتی رێكخراوه‌یی و پیشه‌ییمانه بۆ داهاتوو\nبه‌مه‌به‌ستی ئاگاداربوون له‌كێشه‌و گرفت‌و داخوازییه‌كانی رێكخراوه‌كان، فه‌همی بورهان لێپرسراوی بۆردی پیشه‌ییه‌كان و وه‌فدێكی مه‌كته‌بی رێكخراوه دیموكراتییه‌كانی یه‌كێتی، سه‌ردانی كه‌ركوكیان كرد.\nبه ته‌واوی پشتیوانتانین\nله‌میانی سه‌ردانه‌كه‌یاندا، به‌ئاماده‌بوونی محه‌مه‌د عوسمان لێپرسراوی مه‌ڵبه‌ندی دووی كه‌ركوك، وه‌فدی یه‌كێتی له‌گه‌ڵ ناوه‌ندی رێكخراوه دیموكراتییه‌كان و رێكخراوو سه‌ندیكاكانی شاری كه‌ركوك، كۆبوونه‌وه‌و دیدو سیاسه‌تی نوێی یه‌كێتی و داهاتووی خه‌باتی كاری دیموكراسی و ئه‌ركی رێكخراوه پیشه‌ییه‌كانیان، خسته‌ڕوو. هه‌روه‌ك پشتیوانیی مه‌كته‌بی رێكخراوه دیموكراتییه‌كانی بۆ دووپاتكردنه‌وه. لێپرسراوی مه‌ڵبه‌ندی كه‌ركوكیش، به‌ڵێنی هاوكاریی ته‌واوه‌تیی پێدان.\nخزمه‌تكردنی كه‌ركوك و دانیشتووانه‌كه‌ی\nله‌باره‌ی ئامانجی سه‌ردانه‌كه‌یان و هه‌وڵه‌كان بۆ گه‌شه‌پێدان به‌كاری رێكخراوه‌یی له‌كه‌ركوكدا، فه‌همی بورهان لێپرسراوی بۆردی پیشه‌ییه‌كان، به‌كوردستانی نوێ-ی راگه‌یاند: له‌دوای ئه‌نجامدانی كۆنگره‌ی چواره‌می یه‌كێتی به‌سه‌ركه‌وتوویی، بڕیارمانداوه گه‌شه‌ی زیاتر به‌كاری رێكخراوه‌یی بده‌ین له‌هه‌موو ناوچه‌كاندا، له‌یه‌كه‌مین هه‌نگاویشماندا له‌دوای كۆنگره‌وه له‌گه‌ڵ رێكخراوو سه‌ندیكاكانی كه‌ركوك كۆبووینه‌وه‌و دیدی نوێی یه‌كێتیمان بۆ روونكردنه‌وه‌و داوامان له‌ڕێكخراوه‌كان كرد به‌ئه‌ركی پیشه‌یی قۆناغه‌كه هه‌ستن، كه ئه‌ویش كاركردنه بۆ خزمه‌تكردنی كه‌ركوك‌و دانیشتووانه‌كه‌ی له‌ڕێگه‌ی كارو چالاكیی مه‌ده‌نی بۆ خزمه‌تی پرسی كه‌ركوك.\nئۆفیسی بۆردی رێكخراوه پیشه‌ییه‌كان له كه‌ركوك ده‌كرێته‌وه\nراشیگه‌یاند: یه‌كێتی، بڕیاریداوه گرنگیی به‌كاری مه‌كته‌بی رێكخراوه‌كان بدات، ئێمه‌ش گرنگیی ته‌واو به‌كه‌ركوك ده‌ده‌ین، چونكه كه‌ركوك پێگه‌ی سه‌ره‌كی خه‌باتی رێكخراوه‌یی و پیشه‌ییمانه بۆ داهاتوو، ئه‌ویش له‌پێناوی به‌ده‌ستهێنانی ئه‌و مافانه‌ی له‌شاره‌كه‌دا به‌دینه‌هاتوون، وتیشی: پاڵپشت به‌ڕێنمایی هاوسه‌رۆكان و سه‌ركردایه‌تیی نوێی یه‌كێتی، بڕیارمانداوه ئۆفیسی بۆردی رێكخراوه پیشه‌ییه‌كان له‌شاری كه‌ركوكدا، بكه‌ینه‌وه.\nپڕكردنه‌وه‌ی پێویستیی كاری رێكخراوه‌كان\nله‌باره‌ی كۆبوونه‌وه‌كه‌شه‌وه، رێبین محه‌مه‌د لێپرسراوی ناوه‌ندی رێكخراوه دیموكراتییه‌كانی كه‌ركوك، به‌كوردستانی نوێ-ی راگه‌یاند: رێكخستنه‌وه‌ی كاری رێكخراوو سه‌ندیكاكانی كه‌ركوك له‌ئه‌ركه له‌پێشینه‌كانمانه، له‌وڕووه‌شه‌وه جه‌ختمان له‌سه‌ر پڕكردنه‌وه‌ی پێویستیی كاری رێكخراوه‌كان كرده‌وه‌و داوامانكرد كۆنگره‌و كۆنفرانس بۆ رێكخراوه‌كان بكرێت، كه ماوه‌یه‌كی زۆره نه‌كراوه، وتیشی: پێشنیازمان كرد هاوكاریی ئه‌و پڕۆژانه بكرێت، كه برایه‌تی و پێكه‌وه‌ژیان له‌كه‌ركوكدا بۆ پێشه‌وه ده‌بات.\nمه‌كته‌بی شه‌هیدان، خانه‌واده‌ی سه‌ركرده‌ی نه‌مر جه‌بار فه‌رمان به‌سه‌رده‌كاته‌وه


ئەحمەد 12/04/2021 - 14:39 هەواڵ/كوردستانی\nوەزارەتی تەندروستیی ئاماری نوێی تایبه‌ت به ڤایرۆسی كۆرۆنا بڵاوكرده‌وه و رایگەیاند، لە 24 كاتژمێری رابردوودا زیاتر لە هەزار کەس لە هەرێمی کوردستان تووشی ڤایرۆسی کۆرۆنا بوون.\nئه‌مرۆ دووشەممە 12-4-2021 وه‌زاره‌تی ته‌ندروستی هه‌رێم ئاماری نوێی ڤایرۆسی كۆرۆنا بڵاوكرده‌وه و تێیدا هاتووه،" له‌ماوه‌ی 24 كاتژمێری رابردوودا 11 هه‌زار و چوار پشكنینی ڤایرۆسی كۆرۆنا ئه‌نجامدراوه، ده‌ره‌نجام هەزار و 158 کەسی دیكه تووشی کۆرۆنا بوون و 460 کەسیش چاکبوونەتەوە".\nهاوكات، لە 24 كاتژمێری رابردوودا 12 توشبووی كۆرۆنا له هه‌رێم گیانیان لەدەستداوە.\nبه‌پێی دوایین ئاماری وه‌زاره‌تی ته‌ندروستی ،تا ئێستا 133 هەزار و 428 کەس له هه‌رێمی كوردستان تووشی كۆرۆنا بوون، لەو ژمارەیەش 114 هەزار و 439 کەس چاکبوونەتەوە و سێ هه‌زار و 799 کەسیش به‌هۆی ڤایرۆسه‌كه‌وه گیانیان لەدەستداوە.


كۆنگرەی یەكێتی10 سەر و هەزار سەودا\n10 سەر و هەزار سەودا\nسلێمانی/ دیمەنێك لە رۆژانی كۆنگرەی یەكێتی فۆتۆ: راگەیاندنی یەكێتی\nیەكێتیی نیشتیمانیی كوردستان، بەرەو ئەوە دەڕوات بە 10 سەر و هەزار سەوداوە لە كۆنگرەی چوارەم بچێتە دەرەوە. بەبێ ئەوەی هیچ دەسەڵاتێك و ناوەندی بڕیاری یەكلاییبكاتەوە. ئەوەش چاوەڕواندەكرێت كێشەی گەورەی داهاتوی بەردەم سەركردایەتی حزبەكه بێت.\nكۆنگرەی "نوێبونەوە"ی یەكێتی كە لە 21ی كانونی یەكەمەوە بە بەشداریی هەزار و 100 ئەندام دەستیپێكرد، یەكێك لە گرنگترین ئەركەكانی خۆی بۆ ئەنجومەنی سەركردایەتی گشتیی جێهێشت، كە پەیڕەوی ناوخۆیە و مافی ئەندامانی كۆنگرە بوو پەسەندی بكەن.\nگرنگترین هەنگاوەكانی كۆنگرە لە چوار رۆژدا، هەڵبژاردنی كۆسرەت رەسوڵ بە سەرۆكی ئەنجومەنی باڵای سیاسی. بە تەزكییە دانانی هەریەك لە بەرهەم ساڵح، قوباد تاڵەبانیی و رێواس فایەق بە ئەندامی ئەنجومەنی سەركردایەتی گشتیی، لەگەڵ دەنگدان بۆ هەڵبژاردنی 118 ئەندامی تری ئەنجومەنی سەركردایەتی كە لە قۆناغی جیاكردنەوەی ده‌نگه‌كانیاندان.\nهەنگاوە گرنگەكان، هێشتا نەنراوان؛ ئەوەش لەپێناو "ئارامی كۆنگرە"دا، لەوانە هەڵبژاردنی سەرۆكی حزب یان سكرتێر، جیاكردنەوەی دەسەڵاتەكان و ناوەندی بڕیار. ئەم پرسانە چەندین ساڵە كیشەی گەورەی بەردەم حزبە و لەناو هۆڵی كۆنگرەشدا چارەسەرنەكران.\nهێشتا هەیكەلی داهاتوی حزب رون نییە، كێبڕكێی داهاتوی باڵەكان، ململانێیەكان و چۆنیەتی پەسەندكردنی پەیڕەوی ناوخۆ، یەكلاییدەكاتەوە.\nبەڵام ئەوەی زۆرینە لەسەری كۆكن و لە پەیڕەوی پێشنیازكراویشدا هاتووە، یەكێتی سێ سەرۆكی بە دەسەڵاتی جیاواز و بڕیارلێنەدراوەوە دەبێت. لەگەڵ سەرۆكی حەوت هەرێم كە دەسەڵاتی رەهای رێكخستنیان هەیە لە ناوچەكانی خۆیاندا. تائێستا تەنیا پۆستەكەی كۆسرەت رەسوڵ یەكلاییكراوەتەوە.\nسلێمانی/ دیمەنێك لە رۆژانی كۆنگرەی چوارەمی یەكێتیی نیشتیمانیی كوردستان فۆتۆ: راگەیاندنی یەكێتی\nسەرۆكی حزب یان سكرتێر، لەگەڵ سكرتێری ئەنجومەنی سەركردایەتی گشتی و سەرۆكی هەرێمەكان، ئەو سەرۆكایەتییانەن كە هێشتا یەكلایینەكراونەتەوە و بۆ دوای كۆنگرە جێهێڵدراون.\nسەرۆك یان سكرتێری حزب\nبەپێی پەیڕەوی پێشنیازكراو كە كۆنگرە نەیتوانی پەسەندی بكات، سەرۆكی حزب یان سكرتێر، دەبێت خۆی بۆ پۆستەكەی یەكلاییبكاتەوە و هیچ كارێكی حكومی و پەرلەمانی نەبێت. ئەوەش كێشەیەكی گەورەیە لەبەردەم بەرهەم ساڵح، كە وەك كاندیدێكی به‌هێز بۆ ئه‌و پۆسته باسده‌كرێت.\nبەرهەم ساڵح، لە ئێستادا پۆستی سەرۆك كۆماری عیراقی هەیە و لە یەكەم رۆژی كۆنگرەدا بە تەزكییە كرایە ئەندامی ئەنجومەنی سەركردایەتی گشتی، هەرچەندە هەندێك دەنگی ناڕازیش هەبون لە دژی.\nپۆستی سەرۆكی حزب، هێشتا بۆ ئەو یەكلایینەبۆتەوە و پێویستی بەرێككەوتنی باڵە ناكۆكەكانی حزب هەیە، بەهۆی ئەوەی ناوبراو بەپێی دەرئەنجامە سەرەتاییەكان كەمترین لایەنگری باڵەكەی بۆ ئەنجومەنی سەركردایەتی گشتی دەرچووە.\nبەبێ ئۆكەی، باڵی تاڵه‌بانییه‌كان (ماڵباتی تاڵه‌بانی و ئیبراهیم ئه‌حمه‌د)، مەحاڵە هیچ كەسێك لەناو ئەنجومەنی سەركردایەتی گشتی و بەدەنگدان پۆستی سەرۆكی حزب بباتەوە، بەهۆی ئەوەی ئەو باڵه توانیویانە دەنگی یەكەمی ناو ئەنجومەنەكە بەدەستبهێنن.\nكۆسرەت رەسوڵ و بەرهەم ساڵح، جێگرانی پێشوی سكرتێری گشتی یەكێتی فۆتۆ: راگەیاندنی یەكێتی\nئەوەش وادەكات، دیاریكردنی دەسەڵاتەكانی داهاتوی سەرۆكی حزب، هەر بە رەزامەندی باڵی تاڵەبانیه‌كان بێت. چونكە ئەو ئەركە بە ئەنجومەنی سەركردایەتی گشتی سپێردراوە. كە 121 ئەندامی دەبێت و بەرزترین دەسەڵاتی دەبێت لەنێوان دوو كۆنگرەدا، بەپێی پەیڕەوە پێشنیازكراوەكە.\nبۆیە ئەگەری بونی كێبڕكێ لەسەر ئەو پۆستەش، بەتایبەت لەلایەن بنەماڵەی تاڵەبانییەوە ئەگەرێكی كراوەیە. بەتایبەت هەردوو جەمسەرەكە (بافڵ تاڵەبانی و لاهور جەنگی) دەنگی زۆرێك لە سەركردایەتیان لەگەڵدایە.\nبەپێی پەیڕەوی پێشنیازكراو، كە ئەگەری زۆری هەیە لەناو ئەنجومەنی گشتی سەركردایەتیدا شەن و كەوی تەواو بكرێت و ببێتە جێی ناكۆكی باڵەكان. هەماهەنگی نێوان ئەنجومەنی سەركردایەتیی و دەستەی جێبەجێكار و ئەنجومەنی باڵای سیاسی (پۆستەكەی كۆسرەت رەسوڵ)، لە ئەركەكانی سەرۆكی حزب دەبێت.\nهەروەها سەرۆكی حزب، رێككەوتنەكان واژۆ دەكات، بەڵام دوای رەزامەندی ئەنجومەنی سەركردایەتی گشتی. لە حاڵەتی پەسەند نەكردنیشیدا دوای 15 رۆژ بە واژۆكراو دادەنرێت.\nسەرۆكی حزب تەنانەت دەسەڵاتی یەكەمی بڕیاری دامەزراندن و دەستبەكاربونی سەرۆكی ئەنجومەنی سەركردایەتی هەرێم و پارێزگاكانی نییە، ئەگەر لەسەر راسپاردەی دەستەی جێبەجێكار نەبێت.\nسەرۆكی حزب تەنانەت دەسەڵاتی یەكەمی بڕیاری دامەزراندن و دەستبەكاربونی سەرۆكی ئەنجومەنی سەركردایەتی هەرێم و پارێزگاكانی نییە\nئەو كەسەی دەبێتە سەرۆك یان سكرتێری یەكێتی، دەبێت ناپاكی نەكردبێت، تەمەنی لە 40 ساڵ كەمتر نەبێت و دۆسیەی گەندەڵی نەبێت. هەروەها 10 ساڵ خەباتی لە حزبدا هەبێت و سامانی حزبی بۆ بەرژەوەندی خۆی بەكارنەهێنابێت.\nسلێمانی/ رۆژانی كۆنگرەی چوارەمی یەكێتی، دیمەنێكی بنەماڵەی تاڵەبانی و كۆسرەت رەسوڵ فۆتۆ: راگەیاندنی یەكێتی\nسەرۆكی حزب و دەستەی سەرۆكایەتی، لەناو ئەنجومەنی سەركردایەتی گشتی - ژمارەیان 121 كەسە - لە دانیشتنی دووەمی دوای كۆنگرە و لە ماوەی 15 رۆژ دوای دانیشتنی یەكەم، هەڵدەبژێردرێن. بە دەنگدانی نهێنی، ئەوەش هەر بەپێی پەیڕەوی پێشنیازكراو.\nئەنجومەنی باڵای سیاسی... سەرۆكێك لەپاڵ یەكێتیدا\nکۆسرەت رەسوڵ، لەیەكەم رۆژی كۆنگرەدا وەك سەرۆكی ئەنجومەنی باڵای سیاسی یەکێتی هەڵبژێردرا. لەكاتێكدا لە پەیڕەوەکەدا ئه‌و پۆستە ناوی دەستەی پاراستنی قەوارەی یەکێتی، یان ئەنجومەنی باڵای دانایان بوو.\nگۆڕینی ناوەكەیی و دیاریكردنی دەموچاوە دیارەكان بۆ ئەنجومەنی باڵای سیاسی لەسەر داوای كۆسرەت رەسوڵ، ئاماژەیە بەوەی پۆستێكی تەشریفاتی نابێت و ململانێی داهاتویان لەناو ئەنجومەنی گشتی سەركردایەتیی و لەسه‌ر پەیڕەوی ناوخۆ دەبێت.\nمەلا بەختیار، هێرۆ ئیبراهیم ئەحمەد، عەدنان موفتی، عومەر فەتاح، حاكم قادر، جەعفەر شێخ مستەفا، ئەرسەلان بایز و دلێر سەید مەجید، وەك ئەندامانی ئەو ئەنجومەنە دیاریكراون، كە تەنیا ئەمەی دواییان ئەندامی پێشوی مەكتەبی سیاسی نەبوو.\nبەپێی پەیڕەوە پێشنیازكراوەكە، دەسەڵاتەکانی ئەو ئەنجومەنە زیاتر پێشنیار و راسپاردە دەبێت بۆ ئەنجومەنی سەرکردایەتی گشتی، لەگەڵ دابەشکردنی خەڵات و رێزلێنان. هەروەها ناوەندگیری بۆ ئەو گرفت و کێشانەی روبەڕوی هەڤاڵانی یەکێتی دەبنەوە و چارەسەرکردنی ئەو قەیرانانەی دەگەنە خاڵی بنبەست و چەقبەستوو بۆ ئەنجومەنی سەرکردایەتی گشتی.\nكۆسرەت رەسوڵ، سەرۆكی ئەنجومەنی سیاسی یەكێتی لە وتاری دەستپێكی كۆنگرەی حزبەكەیدا فۆتۆ: راگەیاندنی یەكێتی\nكێشەی باڵی كۆسرەت رەسوڵ ئەوەیە، لە ئەنجومەنی سەركردایەتی گشتی یەكێتیدا زۆرینە نییە تا بتوانێت بە تەواوی شەڕی دەسەڵاتەكان و جێگیركردنیان بكات لەناو په‌یڕه‌ودا.\nسكرتێری ئەنجومەنی سەركردایەتی گشتی\nئەمە بە سێیەم سەرۆكایەتی دادەنرێت لەناو یەكێتیدا و سەرۆكایەتی 121 ئەندامی ئەنجومەنی سەركردایەتی گشتی دەكات.\nپێنج رۆژ دوای كۆنگرە و لەیەكەم دانیشتندا، سكرتێری ئەم ئەنجومەنە، بە دەنگدانی نهێنی راستەوخۆ و بەزۆرینەی رەهای دەنگەكان هەڵدەبژێردرێت، بە مەرجێك تەمەنی لە 40 ساڵ كەمتر نەبێت.\nئەگەر یەكلاییكردنەوەی پۆستەكان بەپێی رێككەوتن نەبێت، ئاماژەكان بۆ ئەوە دەچن باڵی تاڵەبانی ئەم سەرۆكایەتییە بە ئاسانی دەستەبەر بكەن لەناو ئەنجومەنی گشتیدا.\nگرنگی ئەو پۆستە لەوەدایە، ئەم ئەنجومەنە دەسەڵاتی رەهای هەیە لەنێوان دوو كۆنگرەدا، بەپێی پەیڕەوی پێشنیازكراو و هەر لەناو ئەم ئەنجومەنەدا پەیڕەو پەسەند دەكرێت، سەرۆكی حزب و دەستەی سەرۆكایەتی هەڵدەبژێردرێن و متمانەشیان لێدەسەنرێتەوە.\nسلێمانی/ دیمەنێك لە رۆژانی كۆنگرە و باڵە جیاوازەكانی یەكێتی فۆتۆ: راگەیاندنی یەكێتی\nئەو رێككەوتنە گرنگانەی كە پەیوەندییان بە پرسە نەتەوەییە چارەنوسسازەكان و بەرژه‌وەندی باڵای یەكێتیی و هاوپەیمانی هەڵبژاردنەوە هەیە. لەلایەن دەستەی سەرۆكایەتی حزب بە هەماهەنگی لەگەڵ دەستەی جێبەجێكار رێكارەكانی ئامادە دەكرێت، بەڵام پێویستی بە پەسەندكردنی هەیە بەدەنگی دوو لەسەر سێی ئەندامانی ئەنجومەنی سەركردایەتی گشتی.\nپەسەندكردنی بودجەی گشتی یەكێتیی و رێككەوتنەكان هەر بەدەنگی دوو لەسەر سێی ئەم ئەنجونە دەبێت.\nحەوت سەرۆك بۆ ئەنجومەنی سەركردایەتی هەرێم/ پارێزگاكان\nبەپێی پەیڕەوی ناوخۆ، كە كۆنگرە نەیتوانی پەسەندی بكات، یەكێتی بۆ حەوت هەرێم/ زۆن، یان پارێزگا دابەشدەكرێت، لەوانە هەولێر، سلێمانی، كەركوك، بادینان، گەرمەسێر، راپەڕین و هەڵەبجە.\nهەر یەكێك لەو هەرێمانە سەرۆكێكی دەبێت و بەرزترین دەسەڵاتی رێكخستنی دەبێت لەسەر ئاستی سنوری جوگرافیاكەی.\nئەو كەسەی دەبێتە سەرۆكی هەرێمەكان، پلەی ئەندامی ئەنجومەنی سەركردایەتی گشتی دەبێت و دەتوانن بەشداریی كۆبونەوەكانی دەستەی جێبەجێكار بكەن، بەبێ ئەوەی مافی دەنگدانیان هەبێت.\nهەر هەرێمێك لە چوار بازنە پێكدێت (باكور، باشور، رۆژهەڵات و رۆژئاوا)، لە هەمانكاتدا مەڵبەند و كۆمیتەكانیش دەمێننەوە، بەڵام ئەوە كەوتۆتە سەر گفتوگۆكانی پەسه‌ندكردنی پەیڕەوی ناوخۆ.\nرێژەی بەشداریی ژنان لە ئەنجومەنی سەركردایەتی گشتیی و دەستەی جێبەجێكار لانیكەم لە سەدا 25 دەبێت.\nكۆنگرەی یەكێتی بەرەو كۆتایی هەنگاو دەنێت، بەبێ ئەوەی دەسەڵات، ناوەندی بڕیار و سەرۆك یەكلاییبكاتەوە و ئەگەری هەیە ململانێیەكانی داهاتوو دوای كۆنگرە دەستپێبكات.


هاوینی ئۆپۆزیسیۆنی سوریا سارد دەبێت\nبۆچوون / بیروڕا :: 14/07/2016\nنووسینی: عەبدولباری عەتوان\nهاوینی ئۆپۆزیسیۆنی سوریا سارد دەبێت.. خەریكە رێگەچارەی سەربازی بەسەر رێگەی سیاسیدا زاڵ دەبێت.. لاڤرۆڤ رەخنە لە دی میستۆرا دەگرێت كە سستی دەنوێنێت لە دیاریكردنی وادەیەك بۆ دەستپێكردنەوەی دانوستانەكان و نوسرەیش بە حەربائـ ناودەبات.\nسێرگی لاڤرۆڤ، دوێنێ گلەییەكی توندی ئاراستەی ستیڤان دی میستۆرا نێردەی تایبەتی نێودەوڵەتی كرد بەوەی كە پاشگەز بووەتەوە لە دیاریكردنی وادەیەكی نوێ بۆ دەستپێكردنی دانوستانەكانی سوریا لە جنێڤ. لە كۆنگرەیەكی رۆژنامەوانیدا لە باكۆی پایتەختی ئازەربایجان وتی: وڵاتەكەم نیگەرانە لە دواخستنی خولێكی نوێی دانوستانەكانی سوریا. هەر وەك نێردراوە نێودەوڵەتیەكەیشی بەوە تۆمەتبار كرد كە لەو رووەوە تەمبەڵی دەنوێنێت.\nرەخنەكانی لاڤرۆڤ بۆ نوێنەرە نێودەوڵەتیەكە لە جێیی خۆیاندا نەبوون، چونكە خۆی باش دەزانێت كە چەندین هۆكاری بابەتیی لەپشت دواخستنی ئەم خولەی دانوستانەكانەوەن، دیارترینیان گۆڕینی ئەولەویاتی ئەمریكی ـ روسی و دابەشبوونی ئۆپۆزیسیۆن و زاڵبوونی چارەسەری سەربازییە بەسەر رێگەچارەی سیاسیدا.\nدی میستۆرا باش درك بەوە دەكات كە دانوستانەكانی جنێڤ لە دوای سێ خول، ئیتر بەردەوامی و درێژەپێدانی كارێكی بێهودەییە، بەتایبەت بەهۆی نەبوونی تێگەیشتنێكی روونی ئەمریكا و روسیاوە كە لایەنەكانی بەشداربووی كۆبوونەوەكان پابەند بكات. لەوانەیشە سەردانەكەی جۆن كیری وەزیری دەرەوەی ئەمریكا بۆ دۆزینەوەی رێگەیەكی دەستپێكردنەوەی دانوستانەكان بێت.\nتێگەیشتنی نێوان دوو زلهێزەكە، واتا ئەمریكا و روسیا، دەبێتە هۆی سەركەوتنی باش، بەتایبەت كە ئێستا هەندێكیان لە بەكارهێنانی هێزی سەربازیی بۆ لەناوبردنی (دەوڵەتی ئیسلامی) لە عێراق و سوریا سەركەوتوو بووە، ئەمەیش وەك هەنگاوی یەكەم كە دەكرێت دوای ئەوە بگەڕێنەوە بۆ چارەسەرە سیاسیەكان و مێزی دانوستانەكانی جنێڤ.\nویلایەتە یەكگرتووەكان كە 560 سەرباز و راوێژكاری سەربازیی دیكەی ناردووەتە عێراق بۆ ئامادەكارییەكانی رزگاركردنی موسڵ، لەولایشەوە هێزەكانی سوریای دیموكرات، كە زۆرینەی پێكهاتەكەی كوردن، سەركەوتنی گەورەیان لە ریف حەڵەب بەدەستهێناوە و گەمارۆی سەر (دەوڵەتی ئیسلامی) بە پشتیوانیی هاوبەشی ئەمریكا و روسیا توندتر كردووەتەوە. بۆیە لە سایەی ئەم هەموو هەڵكشانە سەربازیەدا زەحمەتە بە شێوەیەكی باوەڕپێكراو باس لە گەڕانەوە بۆ دانوستانەكانی جنێڤ بكرێت.\nلاڤرۆڤ دەیەوێت كیریی هاوپۆستی ئەمریكایی قەناعەت پێ بێنێت كە پێویستە (بەرەی نوسرە) و هاوپەیمانەكانی لەناوببرێن بە پاساوی ئەوەی كە رێككەوتننامەی ئاگربەستیان پێشێل كردووە و هەروەها لەبەرئەوەیش كە لە لیستی تیرۆردان. بەوەش وەسفی كردوون كە وەك (حەربائـ) رەنگی خۆیان دەگۆڕن.\nزەحمەتە پێشبینیی دەستپێكردنەوەیەكی جدیی دانوستانەكانی جنێڤ بكرێت لەپێش كۆتایی ئەمساڵدا. ئەویش بەهۆی گۆڕان و وەرچەرخانە نوێكان لە هەردوو گۆڕەپانی عێراق و سوریادا و چوونی هێزی ئیقلیمیی وەك توركیا و سعودیە بۆ ناو جەنگی دژە تیرۆر لە دوای ئەو تەقینەوانەی كە قووڵایی هەردوو وڵاتەكەی لەرزاند و (دەوڵەتی ئیسلامی) بە ئەنجامدەریان تۆمەتباركران، مەبەستمان تەقینەوەكانی فڕۆكەخانەی ئەستانبوڵ و ئەوەی نزیك مزگەوی شەرفە. جگە لەمانەیش سەرقاڵیی ئیدارەی ئەمریكا بە هەڵبژاردنە سەرۆكایەتی و پارلەمانییەكەی سەرەتای مانگی تشرینی دووەمی داهاتووەوە.\nهاوینی ئۆپۆزیسیۆنی سوریا و وەفدەكانی، بەتایبەت وەفدی ریاز، رەنگە سارد بێت، چاوەڕوانیی گەڕانەوەیشی بۆ جنێڤ رەنگە زیاد لە پێویست درێژەبكێشێت و كارتێكی گوشاری ئەوەندە زۆریشی بەدەستەوە نەماوە دژی دوو زلهێزەكە، بەتایبەت دوای ئەوەی كاروبارەكانیان لەدەستدەرهێنرا. ئێستا ئیتر هێزی سەرەكیی یاریزانی گۆڕەپانەكە كوردە یاخود ئیسلامیی توندڕەوە.\nسەردانە چاوەڕوانكراوەكەی كۆتایی ئەم مانگەی وەلید موعەلیم بۆ مۆسكۆ، رەنگە بۆ هەندێك زانیاری و شكاندنی گەمارۆ و زانینی ئەوەبێت كە ئاخۆ سەركردایەتیی روسیا چ شتێكی تازەی لایە. بەڵام چاوەڕوانیكردن ناونیشانی سەرەكیی قۆناغی داهاتووە، ئەم چاوەڕوانیەیش لەهەموو حاڵەتەكاندا لەبەرژەوەندیی دەسەڵاتدارانی سوریایە.\nچیرۆکی دوو لوتکەکە\nعەبدولباری عەتوان:: 16/02/2019\nتیۆرى مه‌هاتیریزم بۆ ریشه‌كێشكردنى گه‌نده‌ڵى\nعەبدولباری عەتوان:: 17/07/2018\nهه‌ڵوه‌شاندنه‌وه‌ى رێككه‌وتنه ئه‌تۆمیه‌كه راگه‌یاندنى جه‌نگه\nعەبدولباری عەتوان:: 09/05/2018\nبۆچى فره‌نسا هه‌موو هێلكه‌كانى خسته سه‌به‌ته‌ى كورد-ه‌وه؟\nعەبدولباری عەتوان:: 08/04/2018\nعه‌فرین كارته‌كانى قه‌یرانى سوریا تێكه‌ڵ ده‌كات\nعەبدولباری عەتوان:: 24/03/2018\nئەردۆغان هانا بۆ پەیمانی ناتۆ دەبات...ئایا بەهانایەوە دەچێت؟\nعەبدولباری عەتوان:: 12/03/2018


نووچە نێت | ڕاستگۆیی بێ لایەنی| كاوه كاوانى: دویتێك له‌گه‌ڵ كه‌مال محه‌مه‌د ده‌كه‌م\nهونه‌رمه‌ند كاوه كاوانى له‌م دیمانه‌یه‌دا دووپاتى ده‌كاته‌وه، له‌م نزیكانه به كۆمه‌ڵێك كارى هونه‌ریى ده‌رده‌كه‌وێته‌وه و له‌وانه گۆرانییه‌ك له‌گه‌ڵ كه‌مال محه‌مه‌د ده‌ڵێ و دوو گۆرانى تریشى ئاماده‌یه.\nکاوە کاوانی بۆ بێدەنگە ئایا سەرقاڵی کارێكى هونەریی نوێیه ؟ یاخود هۆکاری تایبەتییە؟\nمن کاری هونەرییم زۆرە من ئێستا لەم کاتەدا هارد دیسکێکم پێیە زۆر کاری هونەرییم هەیە، بەڵام بارودۆخی کوردستان دەزانێت، ئەو "بەرەڵاییەی" ئێستا هەیە لە کوردستان بە ناوی کاری هونەری نوێ ده‌كرێت هیچ ئەکادیمی نییە. بەڕاستی هونەرییان زۆر ناشیرین کردووە، لەگەڵ ڕیزم بۆ ئه‌وه‌ى کاری نوێی زۆر جوان دەکات. له‌گه‌ڵئه‌وه‌شدا ده‌ڵێم من بێ دەنگ نییم ئینشاڵا بە کاری جوانەوە دەردەکەوین و خزمەت دەکەین.\nپەتای کۆرۆنا کاری هەموانی راگرت، چ کارو پرۆژەی کاوە کاوانی راگرت؟\nبەڵێ زۆر ڕاستە کارو پرۆژەی هەمووانی راگڕتووە تەنیا من نییم، هەر ئەوەش بووە زۆرێک لە هونەرمەندانی بێدەنگ کردووە.\nدوو گۆرانی نوێم ئاماده‌یه\nلەدیدی کاوە کاوانیدا هونەرمەندە لاوەکان چۆنن؟ ئایا ئەو هەقە دەدەن بە میوزیک و گۆرانی کوردی؟\nزۆریان زۆر باشن دەنگیشیان زۆر خۆشە بە گشتی خراپ نین.\nوەک هونەرمەندێک کاوە کاوانی تا چەند بە گرنگی دەزانێت هونەرمەند پێویستە میوزیک بزانێت؟\nگۆرانیبێژ ئەگەر میوزیسیان بێت زۆر زۆر دەوری هەیە، بێگومان زۆر کاریگەری خۆی هەیە بۆ هونەرمەند من وەک خۆم بخوا لە ئامێرەکان زۆر نازانم، بەڵام لەگەڵئەوەشدا لە ریتمەکان شارەزاییم هەیە و زۆر باشم لەئامێری پیانۆش باشم بەڵام خۆم وەک ژەنیار نییم.\nتا چەند گرنگی و پاڵپشتی بە هونەرمەندان دەدرێت لە لایەن حکومەتەوە پێت وانییە ئێستا ئەو گرنگیە نییە لە هونەر ساردییەکی پێوە دیارە؟\nئێستا هونەرمەند هەر پێی شەرمە داواکای هاوکاری بکات لەڕووی پڕۆژەی یارمەتیدانی هونەری. حکومەت نان نییە بخوات ئێستا چۆن هاوکاری و گرنگی بە هونەرو گۆرانی بدات؟ بەڵام هەندێک هەیە دەستیان دەروات پاڵپشتی دەکرێن، بەڵام ئێستا هەر شەرم دەتگرێت برۆیتە وەزارەتی ڕۆشنبیری و داوای هاوکاری و پالپشتی بکەى.\nبە هونەرمەندە دڵگیرەکەی هەولێر ناسراوی بەو نازناوە ڕازیت؟\nئینشاڵا دەبم بە هونەرمەندی دڵگیری هەموو کوردستان نەک تەنیا هەولێر. من گۆرانی تەنیا بۆ هەولێر ناڵێم بۆ هەموو کورد وکوردستان دەڵێم.\nلەرووی جیاوازییەوە ئایا یۆ وەک هونەرمەندێک هیچ جیاوازییەک دەبینیت لەڕووی ئاواز و هۆنراوەدا؟\nئەو جیاوازییە هێشتا هەیە و زۆرە. بە تایبەت بۆ خانمە گۆرانیبێژەکان هەرچەند دەنگیشیان نییە ته‌نیا بۆ عەرزکردنن ڕێزم بۆ باشەکان و دەنگ خۆشەکان. بەڵام تۆ وەک شاعیرێک و وەک ئاوازدانەرێک دەبێت بزانی ئاواز دەدەیت بەکێ وشیعرەکەت چۆن دەوترێ لە گۆرانیدا. حەیف ئاوازێکی جوان بۆ گۆرانییەک کە دەنگوسەدای وای نییە بە هەدەری بدەی.\nئێستا حكومه‌ت نان نییه بخوات ناتوانێ هاوكارى هونه‌رمه‌ندان بكات\nوەک دەزانرێت ئێوە کۆمەڵێک هونەرمەند بوون لە زانکۆی بەغداد خوێندووتانە، کامە هونەرمەند لە نەوەی تۆ بووه پێتناخۆشە لە هونەر دابراوە؟\nبەڵێ ئێمە کۆمەڵێک هونەرمەند بووین لە زانکۆی بەغداد دەمانخوێند. هەندێ لە هاوڕێکانی ئەو کاتم وەفاتیان کردووە. ئەوەی لە ئێمە دوورکەوتەوە سه‌باح سه‌نتوور بوو خەڵکی شاری سلێمانی بوو، هۆکارەکەی نازانم .\nجگە لەو سیروان سیرینی بوو کە ئەندام په‌رله‌مانى عێراق بوو، ئەویش ژەنیارێکی زۆر باش بوو. پەیوەند جاف ئێستا ئەو خەریکی کاری خۆیەتی، کامەران عومەر بوو لەگەڵمان لە بەغداد بەڵام ئەوان لە سلێمانیەوە دەهاتن کۆمەڵێک هونەرمەند بووین ئێستا هەمووانم بیر نەماوە. زۆر ژەنیاری باشمان لەگەڵ بوو، وەک سەفین خەراجیانی، بژار دیلان هەموو ئەوانە لەغداد بەیەکەوە بووین زۆری دیکە بووین بەڵام بەداخەوە بیرم نەماوە لەم کاتەدا.\nجیا لەوەی وەک هونەرمەندێک ناسراوی لەڕووی بەرهەمهێنانیشەوە خاوەن ستۆدیۆی پێتوایە چەند خزمەتت کردووە؟\nبەڵێ بەرهەمم زۆرە، زۆرێك له گۆرانیشم بۆ هونه‌رمه‌ندان به‌رهه‌م هێناوه. خۆتان شارەزان لە هونەر دەزانن ئەوانە کێن، بۆیە پێویست ناکات ئاماژەیان پێبدەم چونکە پێشوتر باسم کردوون. بەڵێ ستۆدیۆم هەیە بەڵام بارودۆخ دەزانن چۆنه، خۆشم بە منەتدار دەزانم بۆ هونەری کوردی زۆر ئیشم کردووە زۆر ئیشی هونەری جوانم کردووە خزمەتی هونەری کوردییم زۆر کردووە خزمەتی تورک و فارس و عەرەبم نەکردووە، چونکە خۆی هونەر سنووری نییە. زۆرێک ئاواز وگۆرانیم لە تورکیا گوتراوەتەوە خۆشم ئێستا یەکێکم لە ئەندامی هونەرمەندانی ئیسته‌نبوڵ لە تورکیا.\nده‌توانین بپرسین دوایین به‌رهه‌مت كه له‌سه‌ر ئاماده‌بوون بێت چییه؟\nبه‌م زووانە واتا ماوەیەکی کەم، بەڵام دەمەوێت بشزانم بارودۆخ چی لێ دێتەوە، ئینجا كاره‌كان ته‌واو ده‌كه‌م. له‌وانه گۆرانییەکی زۆر بەناوبانگی شاری سلێمانی هەیە، هونەرمەند که‌مال و هونەرمەند سالار گوتوویانە، بەڵام من بە ستایلێکی تر ئامادەم کردووە بەڵام هەندێ کاتی دەوێت هەتا دڵنیا دەبمەوە. ئینشاڵا دوێتێکم دەبێت لەگەڵ که‌مال محه‌مه‌د، بزانم چۆن دەبێت چونکە لە رووی میوزیک ئامادەکاریی هەموو شتێکی ئامادەیە تەنیا ماوه ده‌نگى بخرێته‌سه‌ر، لەڕووی میوزیکەوە دوو ئاوازی تازەم دانراوە هۆنراوەکەی هی شاعیر محه‌مه‌د ئەحمه‌دە بە ناوی "ساڵانێکە بانگم دەکەی" ئەوەش هەموو شتێکی ئامادەیە ته‌نیا دەنگ ماوە ئینشاڵا لەماوەیەکی کورتدا دەنگیش دەخەینە سەر. ئەمجارە کە گەڕاینەوە ناو هونەر ون نابین بە شتی جوانەوە دەگەرێینەوە خزمەت دەکەین پێشکەشی هەوادارانمان دەکەین لەگەڵ ڕێزی زۆرم بۆت خاتوو لاڤین.


یەكێتی گۆڕانكاریی لە لوتكەی حیزبەكەیدا دەست پێ دەكات - پەرەگراف\nیەكێتی گۆڕانكاریی لە لوتكەی حیزبەكەیدا دەست پێ دەكات\nمەكتەبی سیاسی یەكێتی ئەمڕۆ كۆدەبێتەوەو بڕیار لە كۆبوونەوەی فراوانی سەركردایەتی دەدات كە دەبێتە یەكەم كۆبوونەوەی دوای ڕووداوەكانی 8ی تەمووز.\nیەكێتی پلانی گۆڕانكاریی ڕیشەیی داڕشتووە كە لە لوتكەی حیزبەكەوە دەست پێ دەكات‌و ئۆرگانەكانی دیكەی ئەو حزبە دەگرێتەوە.\nسەرچاوەیەكی ئاگادار لە دۆخی ناوخۆی یەكێتی بۆ پەرەگراف وتی "كۆبوونەوەكەی ئەمڕۆ بە سەرۆكایەتی بافڵ تاڵەبانی دەبێت، تێیدا سەركردایەتی ڕادەسپێردرێت تا ئامادەكاریی بكرێت بۆ كۆبوونەوەی فراوانی ئەنجومەنی سەركردایەتی".\nئەو سەرچاوەیە ئەوەشی خستەڕوو، ئەو بەرنامەیەی دانراوە بۆ گۆڕانكاری ڕیشەیی لە ناوخۆی یەكێتی، دەبرێتە كۆبوونەوەی فراوانی سەركردایەتی بۆ گفتوگۆو بڕیاری كۆتایی.\n"بەپێی ئەو بەرنامەیەی دانراوە، سیستمی هاوسەرۆكی نامێنێت، ئەنجومەنی سەركردایەتی بچووك دەكرێتەوەو لەسەر ئاستی هەموو ئۆرگانەكان گۆڕانكاریی دەكرێت، بۆچوونێك هەیە كۆنگرەیەكی پێشوەخت بكرێت‌و گۆڕانكارییەكان ببرێنە ئەو كۆنگرەیە، بۆچوونێَكی دیكەیش هەیە كە پێویست بە كۆنگرە ناكات" سەرچاوەكە وای وت.\nلە دوای ڕووداوەكانی 8ی تەمووز‌و گۆڕانكارییەكانی ناو یەكێتی، تائێستا كۆبوونەوەی فراوانی سەركردایەتی ئەو حیزبە نەكراوە، ئەنجامدانی ئەو كۆبوونەوەیە داواكاریی بەردەوامی لاهور شێخ جەنگی بووە، بەڵام ئێستا كاتێك كۆبوونەوەكە دەكرێت كە لاهور شێخ جەنگی بە بڕیاری بافڵ تاڵەبانی لە یەكێتی "دەركراوە".\nلاهور شێخ جەنگی بڕیاری دەركردنی خۆی و ئەو ئەندام سەركردایەتییانە ڕەت دەكاتەوە كە نزیكن لێیەوە، لە نووسراوێكدا بۆ سەركردایەتی حزبەكەی ئاگاداری كردوونەتەوە كە پابەندی ئەو بڕیارە نابێت‌و ئەو دەسەڵاتانەیشی پێشووتر ڕادەستی بافڵ تاڵەبانی كردبوو وەریان دەگرێتەوەو بەكاریان دەهێنێتەوە.\nبەپێی سەرچاوەكەی پەرەگراف، ئەو نووسراوەی لاهور شێخ جەنگی بۆ سەركردایەتی یەكێتی، لە كۆبوونەوەی ئەمڕۆی مەكتەبی سیاسی یەكێتی باس دەكرێت‌و "پێدەچێت وەڵام بدرێتەوە".\nئەو ماددە و بڕگانەی پەیڕەوی ناوخۆی یەكێتی كە بۆ بڕیاری دەركردنی لاھور شێخ جەنگی پشتیان پێ بەستراوە، باس لە (ناپاكی، كاركردن بۆ پارتەكانی تر لەهەڵمەتی هەڵبژاردندا، كاركردن دژ بە بەرژەوەندییەكانی گەل و سیاسەتی یەكێتی، ئەنجامدانی بازرگانی و بەكارهێنانی پێگەكەی بۆبەرژەوەندیی خۆی، دركاندی نهێنی) دەكەن.


پشتیوانیی هەندێ وڵات لە تیرۆریزم/ئێران لە کودەتا پشتی تورکیای بەر نەدا - Mehr News Agency\nAP ١٣٩٦ Mordad ٦ ٠٩:٠٥\nNews Code 11532\nلە کۆبوونەوەی پەیوەندییەکانی ئێران و تورکیا باس کرا؛\nپشتیوانیی هەندێ وڵات لە تیرۆریزم/ئێران لە کودەتا پشتی تورکیای بەر نەدا\nکارناسانی ئێرانی و تورکیا بە ئاماژە بەوەی کە گرووپە تیرۆریستییەکان بە دوای ناسەقامگیرکردنی ناوچەکەوەن، جەختیان لە هاوکاریی زیاتری ئێران و تورکیا کردەوە.\nبه ڕاپۆرتی ئاژانسی هه‌واڵی مێهر، سمیناری هاوبەشی ناوەندی توێژینەوەی ستراتژیکی کەناڵی TRTی تورکیا و نووسینگەی توێژینەوەی سیاسی و نێونەتەوەیی وەزارەتی دەرەوە لە ژێر ناوی "پەیوەندییە ناوچەییەکانی ئێران و تورکیا پاش کوودەتای ١٥ی جووڵای ۲۰۱۶" بە بەشداریی کارناسانی ئێرانی و تورکیایی لەو ناوەندە بەڕێوەچوو.\nلە سەرەتای ئەم دانیشتنە مەهمەت مەهدی ئەکەر جێگری سیاسەتی دەرەوەی ئاک پارتی بە داکۆکی لە وەستاندنی کوودەتای خوێنینی ١٥ی جووڵای لە لایەن گەلی تورکیاوە، ڕایگەیاند: ئەوان لە پێناو پاراستنی دیموکراسی، ورەی نیشتمانی و مافی هاووڵاتیی خۆیان ئەو کارەیان کرد و پشتیوانیان بۆ دەوڵەتی هەڵبژاردەیان ڕاگەیاند.\nناوبراو وتیشی: ئامانجی کوودەتاکاران لە کوودەتا نە تەنیا ڕووخاندنی حکوومەتی تورکیا، بەڵکوو ڕووخاندنی وڵات لە تەواو بوارەکان بوو و تەنیا بە کوودەتایەکی ئاسایی سەربازیی نەدەوەستان.\nجێگری سیاسەتی دەرەوەی ئاک پارتی وێرای ئاماژە بە پلانداڕێژیی کوودەتا لە لایەن فەتحوڵڵا گولەنەوە، زیادی کرد: ڕێکخراوی گولەن پڕمەترسی‌ترین ڕێکخراوە لە ئاستی جیهانە و گولەن نە تەنیا لە تورکیا، بەڵکوو دزەشی کردۆتە چین، ئەمریکا، ئۆستراڵیا، کەنەدا و فیلیپین.\nئەکەر ئاگادارکردنەوەی ئەو وڵاتانەی هەمبەر بە ئامانجە دزێوەکانی ڕێکخراوی گولەن، بە ئەرکی گشتی زانی و وتی: ئێمە دەبێ ئەندامانی گرووپی گولەن کە لە ڕواڵەتی جۆراوجۆردا دەردەکەون، بناسێنین و بە هاوڕێیانم ڕاگەیێنین.\nناوبراو هەروەها ئاماژەی بە هەڵوێستی ئێران هەمبەر بە تورکیا کرد و ڕایگەیاند: ئێمە سپاس و پێزانینی خۆمان ئاراستەی کۆماری ئیسلامی ئێران دەکەین کە لە شەوی کوودەتا پشتیان بەرنەداین و پشتیوانیان بۆ دەوڵەتی تورکیا ڕاگەیاند. ئێمە سەرەڕای ناکۆکییەکان ڕێز لە یەکتری دەگرین.\nجێگری سیاسەتی دەرەوەی پارتی داد و گەشە لە درێژەدا تیشکی خستە سەر گرووپە تیرۆریستییەکانی ناوچە و وتی: گرووپگەلی تیرۆریستیی وەک پەکەکە و گولەن بە دوای ناسەقامگیرکردنی ناوەچەوەن. هەندێک لە وڵاتان یارمەتیی ڕەوتی بەرەنگاربوونەوەی ڕێکخراوەکانی تیرۆریستی نادەن، هەروەها ئاگاداری ئەوە هەین کە ڕێکخراوە هەواڵگرییەکانی هەندێک لە وڵاتان، گەلێ جار هاوکاریی گرووپە تیرۆریستییەکان دەکەن و بەهرەیان لێ وەردەگرن.\nئەکەر ڕووانییە دەستگیرییە بەربڵاوەکانی تورکیا لە سەردەمی پاش کوودەتا و پێشێل کرانی پرسی دیموکراسی لەو وڵاتە و ڕوونی کردەوە: بە دڵنیاییەوە دەتوانم بڵێم کە دیموکراسی تەواو بە سەر تورکیادا زاڵە و تورکیا هیچ ستەمێکی لە دژی رۆژنامەنووسان و کەسانی ناو دامەزراوە دەوڵەتی و نادەوڵەتییەکان نەنواندووە، مەگەر ئەوەی کە ئەو کەسە پەیوەندی یان هاوکاریی لە گەڵ گرووپێکی تیرۆریستیدا بووبێت. ئەوەی ئیستا لە تورکیا دەکرێت جێگرکردنی ئاسایشی ناوخۆیی وڵاتە و لەو ڕووەوە دەبێ بە هەنگاوێکی شەرعی و ڕەوا سەیری بکرێت.\nناوبراو لە وەڵامی پرسیار لە هاوکاریی ئاک پارتی و پارتی دەسەڵاتداری تورکیا لە گەڵ گرووپە سەلەفییەکان، ڕایگەیاند: ئاک پارتی هەرگیز لە گەڵ گرووپگەلی تیرۆریست و سەلەفی لە رۆژهەڵاتی ناڤین هاوکاری نەبووە. تورکیا گەلی جار بۆتە ئامانجی ئەو گرووپانە و ئێمە هەرگیزاوهەرگیز هاوکاری و یارمەتیی گرووپە سەلەفییەکانی ناوچە نادەین.\nجێگری سیاسەتی دەرەوەی پارتی داد و گەشە لە کۆتاییدا هاوکاریی سێ قۆڵیی ڕووسیا، ئێران و تورکیا بۆ بەرەنگاربوونەوەی داعش لە سووریا و عێراقی نرخاند و وەک هاوکارییەکی کاریگەر لە شەڕی تیرۆریزم زانی.\nلە درێژەی ئەم سمینارە محەمەد کازم سەجادپوور، مامۆستای پەیوەندییە نێودەوڵەتییەکان و سەرۆکی ناوەندی ڕاهێنان و توێژینەوەی نێودەوڵەتیی وەزارەتی دەرەوەی ئێران ڕوانییە پەیوەندییە مێژووییەکانی ئێران و تورکیا و بوارە ئامادەکانی بەردەم پەرەدان بە هاوکاری و پەیوەندییەکانی نێوان دوو وڵات.\nلە بەشی دووهەمی سمینارەکە "خانم کاندمیر" بەرپرسی توێژینەوەیی کەناڵی TRTی تورکیا، "ڕەسووڵ سەردار ئاتاس" بەرێوەبەری جێبەجێ‌کاریی کەناڵی TRTی تورکیا، "گالیپ داڵای" بەرپرسی توێژینەوەیی ڕێکخراوی "الشرق" و محەمەد جەمشیدی مامۆستای تاران، ڕا و بۆچوونی خۆیان سەبارەت بە پەیوەندییەکانی ئێران و تورکیا خستەڕوو.\nلەمناوە بەرپرسی توێژینەوەیی کەناڵی TRT باسی لە هەڵسوکەوتی میدیاکانی تورکیا لە شەوی کوودەتای ١٥ی جووڵای ۲۰۱۶ و چۆنیەتیی ڕۆماڵ کردنی هەواڵەکان کرد.\nهەروەها جەمشیدی ئاماژەی بە هاوکارییە دوو قۆڵییەکانی ئێران و تورکیا لە ناوچەدا کرد و کۆبوونەوەی ئاستانە و هەوڵی هاوبەشی ئێران و تورکیای بۆ چارەسەریی قەیرانی سووریا وەک نموونەیەکی شازی ئەو هاوکارییانە لێکدایەوە.


كۆمیسیۆن پێنج هەزار بنكەی دەنگدان لە ناوچە كوردستانییەكان دەكاتەوە\nئەندامێكی ئەنجوومەنی كۆمیسیاران ئاشكرای دەكات، لەماوەیەكی نزیكدا سەردانی شاری مووسڵ و كەركووك دەكەن بۆ دیاریكردنی ئەو شوێنانەی بنكەی دەنگدانی پێویستە بۆ دەنگدەران.\nئەمڕۆ شەموو 19ـی ئاب/ ئۆگستس، شێروان زرار ئەندامی ئەنجوومەنی كۆمیسیاران و گوتەبێژی ئەنجوومەنی كۆمیسیۆنی هەڵبژاردن و ڕاپرسی لە هەرێمی كوردستان بە"وشە"ـی ڕاگەیاند، ئەنجوومەنی كۆمیسیاران لەو هەفتەیە كۆ دەبێتەوە چەندان پرسی گرنگ هەیە بڕیاری لەسەر دەدرێت و بە نووسراوی فەرمی حزبەكان ئاگەدار دەكرێنەوە.\nگوتەبێژی ئەنجوومەنی كۆمیسیۆنی بالای هەڵبژاردن و ڕاپرسی دەڵێت، دوای كۆبوونەوەی ئەنجوومەنی كۆمیسیاران، نووسراوی فەرمی دەكرێت بۆ حزب و ڕێكخراوەكان بۆ چاودێریی پرۆسەكە و كات و وادەی بانگەشەش دیاری دەكرێت.\nئەوەش دەڵێت، تا ئێستە هیچ حزب و لایەنێك تۆمار نەكراوە لە پرۆسەكە و لەو هەفتەیە بڕیاری لەسەر دەدرێت.\nشێروان زیاتر گوتی، بۆ ناوچەكانی مادەی 140 ئەندامانی ئەنجوومەنی كۆمیسیاران سەردانی كەركووك و مووسڵ و شوێنەكان دەكەن بۆ ئەوەی بزانن چەند بنكەی تریان پێویستە و لەكوێ دایبنێن، بۆیە پێشبینی زیادكردنی پێنج هەزار بنكەی تر دەكرێتە لەناوچەكانی دەرەوەی هەرێمی كوردستان.\nئەندامەكەی ئەنجوومەنی كۆمیسیاران ئاشكرای دەكات، ئێستە كۆمیسیۆن هیچ بڕیارێكی نەداوە بۆ دامەزراندنی فەرمانبەر، بەڵكو دەیەوێت هەڵسەنگاندنێكی گشتی بكات بۆ ئەوەی بزانێت بەتەواوی پرۆسەكە بەناوچەكانی مادەی 140 چەند فەرمانبەری پێویستە هەمووی بەیەك لیست ڕادەگەیەنرێت.\nلەبارەی وادەی بانگەشە بۆ ڕیفراندۆم و هەڵبژاردن شێروان دەڵێت، دیاریكردنی وادەی بانگەشە بۆ ڕیفراندۆم لە كۆبوونەوەی ئەو هەفتەیە ڕەنگە بڕیاری لەسەر بدرێت و دوای ڕیفراندۆمیش بانگەشەی حزبەكان بۆ هەڵبژاردن دەست پێ بكات، هەروەها ئێمە پێمان وایە ماوەی مانگێك بۆ بانگەشە زۆرە، بۆیە لە مانگێكیش كەمتر بێت ئاسایییە.\nئەنجوومەنی كۆمیسیۆنی باڵای هەڵبژاردن و ڕاپرسی لە هەرێمی كوردستان لە نۆ ئەندام پێك دێت و ئێستە دوو ئەركی پێ سپێردراوە كە ئەنجامدانی پرۆسەی ڕیفراندۆم لە 25ـی ئەیلوول و ئەنجامدانی هەڵبژاردنی سەرۆكایەتیی هەرێمی كوردستان و پەرلەمان لە یەكی تشرینی دووەم.


سەرۆکی بزوتنەوەی نوجەبا خۆشحاڵی خۆی دەربڕی بە خۆپیشاندانەکەی ئەمڕۆ و بە شۆڕشەکەی سەدەی بیست بۆ دەرکردنی هێزە بەریتانییەکان وەسفی دەکات.\nئێوارەی ئەمڕۆ هەینی، ئەکرەم کەعبی، سەرکردەی بزوتنەوەی نوجەبا لە تویتێکدا ڕایگەیاند “ئەو خۆپیشاندانەی ئەمڕۆ لە جادریە ئەنجامدرا کاردانەوەیەکی گەورەی عێراقییەکان بوو دژی بوونی هێزە ئەمریکییەکان لە عێراق و کارێکی گەورەیان ئەنجامدا”.\nوتیشى “ئەو خۆپیشاندانەی کرا وەکو ‘دووەمین شۆڕشی سەدەی بیست’ پێناسە دەکەم بۆ دەرکردنی هێزە بەریتانییەکان لە عێراق کە ملیۆنان هاوڵاتی لە ساڵی 1920 داوای دەرکردنی هێزەکانی بەریتانیایان کرد لە عێراق، ئەمڕۆش هاوڵاتیانی عێراق ئەو شۆڕشەیان دوبارە زیندووکردەوە و داوای دەرکردنی هێزەکانی ئەمریکای داگیرکەریان کرد”.\nکەعبی وتوشیەتی “سوپاسی گەلی عێراقی بەرگریکار و پاڵەوانەکانی ئازادی و عەشایەرە سەربەرزەکان و گەنجە خوێن گەرمەکان و هەموو ئەوانە دەکەین کە ئەمڕۆ دەرکردنی سوپای ئەمریکایان دوپاتکردەوە”.\nهاوکات هاوپەیمانى فەتح بەسەرۆکایەتى هادی عامری لە بەیاننامەیەکدا ڕایگەیاند “خۆپیشاندانەکەی ئەمڕۆ ڕیفراندۆمێکی ئاشکرای عێراقییەکان بو بۆ جیاکردنەوەی ئەمریکییەکان لەخۆیان و داوای دەرکردنی هێزەکانی ئەمریکا لە وڵاتەکەمان”.\nهەروەها سوپاسى سەدرى کردووە بۆ ڕێکخستنى خۆپیشاندانەکە “ئامادەبونی ئەو ڕێژە زۆرەی خۆپیشاندەران دەرخەری ڕاستی ناڕەزایی بونی شەقامی عێراقییە لە بونی هێزەکانی ئەمریکا”.\nئەوە لەکاتێکدایە، ماوەی دوو هەفتەبوو موقتەدا سەدر ڕێبەری سەدر و سائرون و هادی عامری سەرۆکی ڕێکخراوی بەدر و زۆرینەی سەکردە شیعەکانی عێراق بانگەشەی ئەوەیان دەکرد کە ڕۆژی 24ی کانونی دووەم خۆپیشاندانی ملیۆنی لە بەغداد ئەنجام دەدەن و بەیەک دەنگ ملیۆنان هاوڵاتی داوای دەرکردنی هێزەکانی ئەمریکا دەکەین.\nبەڵام خۆپیشاندانەکەی ئەمڕۆ ئەو ڕێژە ملیۆنییەی تێنەپەڕاند و میدیاکانی عێراقیش خۆپیشاندانەکەیان بە هەزاران کەسی وەسف کرد.\nهەرچەندە چاوەڕوان دەکرا بەهۆی بانگەشەکانی سەرکردەکانی حەشدی شەعبی و شیعەوە خۆپیشاندانەکانی جادریە پەلکێشی خۆپیشاندەرانی تەحریر بکرێن، بەڵام ئەوە ڕوینەدا و شانبەشانی جادریە خۆپیشاندانەکان لە تەحریر بەشێوەیەکى گەرموگوڕتر بەردەوام بوو.


كۆمه‌ڵگای تێر و كۆمه‌ڵگای برسی\nوشه‌ی مۆد له ڕووی زمانه‌وانی به مانای سه‌لیقه، میتۆد و شێوه و ستایل . به‌كارده‌هێنرێت. له ڕووی زاراوه‌یشه‌وه به مانای میتۆد و ڕێبازێكی كاتییه كه سه‌لیقه و ئاره‌زووی تاكه‌كانی كۆمه‌ڵگایه‌ك و ستایلی ژیان له جۆری شێوه‌ی پۆشینی جل، جۆری بژێویی و ته‌لارسازی ماڵ و ....ڕێك ده‌خات.\nبه‌م چه‌شنه، ده‌توانرێت بگوترێت: مۆد به گۆڕانی ئاره‌زوویه‌كی دوباره‌بۆوه‌ی هه‌موو یان به‌شێك له تاكه‌كانی كۆمه‌ڵگایه‌ك داده‌نرێت و دواجار ده‌بێته هۆی ڕه‌فتارێكی تایبه‌ت یان به‌رخۆریی كاڵایه‌ك به‌تایبه‌ت له گرتنه‌به‌ری ستایلێكی تایبه‌ت له ژیان.\nمۆد، دیارده‌یه‌كی كۆمه‌ڵایه‌تییه كه له هه‌موو كونج و كه‌له‌به‌رێكی جیهان به شێوه‌یه‌كی به‌رفراوان ده‌بینرێت. زۆربه‌ی تاكه‌كانی كۆمه‌ڵگه لاساییكردنه‌وه‌ی مۆد به جۆرێك پێشكه‌وتن له قه‌ڵه‌م ده‌ده‌ن و ئه‌و كاته‌ی پرسیاری لێ ده‌كه‌یت كه هۆكاری ئه‌م چه‌شنه له لاسایكردنه‌وه‌ی مۆد چییه؟ به‌ڵگه و به‌هانه‌یه‌كی ڕازیكه‌ریی پێ نییه.\nئه‌و كاته‌ی قسه له دیارده‌ی مۆد ده‌كرێت، ناخودئاگایانه بیرمان بۆ گه‌نج و نه‌وه‌ی تازه ئه‌ڕوات. ئه‌وه‌ی به‌ڵگه‌نه‌ویست و ڕوونه له بنه‌ڕه‌تدا چییه‌تی مۆد شتێكی خراپ نییه، به مه‌رجێك زیان به ده‌وروبه‌ر و ئه‌وانیتر نه‌گه‌یه‌نێت و تاكه‌كان به‌ره‌و پوچگه‌رایی و ناڕێكی نه‌بات. كاتێ هه‌ندێ له گه‌نجان به هۆی پۆشینی جلوبه‌رگه نانۆرماڵه‌كان و ڕازانه‌وه‌یه‌كی جیاوازی سه‌ر و شێوه‌یان و ئه‌نجامدانی هه‌ندێ له‌و ڕه‌فتارانه‌ی كه له‌گه‌ڵ كولتور و ڕێوره‌سمه كۆمه‌ڵایه‌تییه‌كانمان ته‌با نییه، ناڕه‌زاییان به‌رامبه‌ر ده‌نوێنرێت، ڕه‌فتاری خۆیان وه‌ك مۆد و مۆدگه‌رایی ئاراسته ده‌كه‌ن.\nهه‌ندێ له تاكه‌كان لاساییكردنه‌وی مۆد به سه‌ره‌نجراكێش و ڕاكێشانی دیدی ئه‌وانی تر و هه‌ندێكی تریشیان به نیشانه‌ی پێشكه‌وتن و په‌ره‌سه‌ندنی له قه‌ڵه‌م ده‌ده‌ن، له‌به‌ر ئه‌وه‌ی ناتوانن مۆدێڵ و میتۆدی پێشكه‌وتن به ده‌ستبهێنن ئه‌وا په‌نا ده‌به‌نه به‌ر ڕواڵه‌ته‌كه‌ی.\nهه‌بوونی پێداگرییه‌كانی «كارل ماركس»، له‌سه‌ر ده‌رگیربوونی خۆرئاوا له هه‌ر دوو جه‌نگی جیهانی و ئه‌زموونی دابه‌زینی ئاستی ئابووری كۆتایی ده‌یه‌ی 20 و سه‌ره‌تاكانی ده‌یه‌ی 30 ڕێگرییان به‌رامبه‌ر ئه‌وه ده‌كرد كه كۆمه‌ڵناسه‌كان به ڕاده‌یه‌كی ته‌واو بایه‌خیان به پرسی «به‌رخۆریی» داوه.\nله‌م قۆناغه تازه‌یه‌دا به گووته‌ی «بۆردیۆ» به‌رخۆریی ئیدی ته‌نها تێركردنی ده‌سته‌یه‌ك له ویسته‌كان (له ڕووی بایه‌لۆژی، ڕادیكاڵ) نییه، به‌ڵكو له خۆگری نیشانه، ڕه‌مز، ئایدیا و به‌هاكانه. (1989) هه‌روه‌ها به گوزارشتی بۆردیۆ، به‌رخۆریی له سه‌رده‌می مۆدێرن ئه‌و ڕه‌وته‌یه كه تێیدا كڕینی كاڵا له ڕێگه‌ی خستنه‌ڕووی كاڵا كڕدراوه‌كانه‌وه، به شێوه‌یه‌كی چالاك سه‌رقاڵی هه‌وڵ و كۆششه بۆ داهێنان و پاراستنی هه‌ستێك یا شوناسێك. به ده‌ربڕینێكی تر، تاكه‌كان، ئه‌مرۆكه شوناسی خۆیان له ڕێگه‌ی ئه‌وه‌ی مه‌سره‌فی ده‌كه‌ن، به‌رهه‌می ده‌هێنن.\nئه‌زمونی تازه نیشانی ده‌دات، تاكێك له ڕێگه‌ی ئه‌و كاڵایانه‌ی كه ئه‌و به‌و شوناسه‌ی خوازیاریه‌تی نزیك ده‌كاته‌وه، هه‌وڵ ده‌دات بۆ هه‌مان ئه‌و كه‌سه بگۆڕدرێت. واته «ئاره‌زوو» شوێن و جێگه‌یه‌كی باڵایی هه‌بووه. هه‌لومه‌رجی تازه كه ده‌توانرێت زۆر به ئاسانی له هه‌موو كونج و كه‌له‌به‌رێكی سه‌رشه‌قام و ماڵه‌كاندا ببینرێت، ئه‌م هه‌لومه‌رجه شوناسێكی تازه‌ی خولقاندووه كه خۆی به شێوه‌ی به‌رخۆریی و نمایشكردنی ئه‌م به‌رخۆرییه به‌شێوه جل پۆشین، خۆڕازاندنه‌وه، مۆد،ئۆتۆمبێل و مۆبایل . هتد ده‌رده‌خات.\nبۆ نموونه بۆردیۆ له چینی كرێكار یان چینی ناوه‌راستی خواره‌وه یان ناوه‌راستی باڵای فه‌ره‌نسا ده‌دوێت و جیاوازییه بونیادییه‌كانیان كه هه‌ڵبه‌ته به كولتووریش له قه‌ڵه‌می ده‌دات نه‌ك ته‌نها به‌ئابووری له به‌رخۆریی و مۆد نیشانی ده‌دات، به‌ڵكو چینی كرێكار كه بۆ نموونه پۆشاكی ماركه ده‌پۆشن و بایه‌خێكی زۆر به پشوه‌كان ده‌دات، گوێ له مۆسیقایه‌كی تایبه‌ت ده‌گرێت، په‌یوه‌ندی به تیمێكی وه‌رزشی تایبه‌ته‌وه هه‌یه و . هتد، به‌ڵام تاراده‌یه‌ك له كۆمه‌ڵگه خۆرهه‌ڵاتییه‌كان ستایله‌كانی ژیانی تازه ده‌رخه‌ری هیچ چه‌شنه جیاوازییه‌كی كولتووری نییه. هه‌موومان وه‌ك یه‌كین، جیاوازی نێوان تاكه‌كان له چوارچێوه‌ی به‌رخۆرییه گومكراوه‌كان و گومبوونی توانای ناسین دژواتر ده‌كات.\n1- Edgar F. Borgatta، Rhonda J. V. Montgomery، Encyclopedia of sociology، Volume 3، Macmillan Reference USA، 2000.\n2- Oxford sociology dictionary، Gordon marshall.


رۆژی جیهانی هیمۆفیلیایە! • كۆمەڵەی قوتابیانی دەرمانسازی کوردستان - KPSA\nرۆژی جیهانی هیمۆفیلیایە!\nڕێکەوتی ١٧ی نیسان، وەک ڕۆژی جیھانی ھیمۆفیلیا (نەخۆشی خوێن بەربوونی بۆماوەیی) لەلایەن یەکێتی جیھانی ھیمۆفیلیاوە(WFH) دانرا، لە ساڵی ١٩٨٩. ھیمۆفیلیا بۆ یەکەم جار لە سەدەی دەیەم دۆزرایەوە ، کاتێک پزیشکەکان دەستیانکرد بە خەریک بوون بە کارێکی گرنگ لە ناو خەڵکیدا، بەتایبەت لە نێرەکاندا، کە تووشی خوێن بەربوون دەبوون تا دەمردن لە تەنیا برینێکی ساکاری بچووک. لەو کاتەدا بە حاڵەتەکە دەگووتراAbulcasis .\nهیمۆفیلیا نەخۆشیەکی خوێنبەربوونی بۆماوەییە ڕودەدات بەھۆی کەم و کوڕی لە یەکێک لەو جینانەی (بۆھێڵانەی) کە ھۆکاری خوێنمەیاندنن لەسەر کڕۆمۆسۆمی X .\nمێینە دوو توخمە کڕۆمۆسۆمی X ی ھەیە (XX). لەکاتێکدا نێرینە توخمە کڕۆمۆسۆمی (XY) ھەیە. لەبەرئەوە مێینەکان لەوانەیە هەڵگری بۆھێڵی ھیمۆفیلیا بن بەڵام ئەگەری توشبوونان بە نەخۆشیەکە زۆر کەمە. بۆ ئەوەی مێینە ھیمۆفیلیای ھەبێت پێویستە لەسەر ھەردوو کڕۆمۆسۆمە X ەکەی بۆھێڵێکی نائاسایی ھەبێت. ئەمەش دەگمەن ڕودەدات. بەڵام ھیمۆفیلیا زیاتر لە نێرەیینەکاندا ڕودەدات، لەبەرئەوەی لە جینی دایکەوە دەتوانرێ بگوازرێتەوە بۆ کوڕەکەی. هەروەها ھەندێ جار، دەشێت ھیمۆفیلیا ڕووبدات بەھۆی بۆهێڵە بازدان.\nلە ئەنجامی ئەم تێکچوونە بۆماوەییە، ئەو پڕۆتینانەی کە پێیان دەگوترێت ھۆکارەکانی خوێن مەیاندن کە لەگەڵ پەڕەکانی خوێندا ئیش دەکەن بۆ وەستاندنی خوێنبەربوون لە ناوچەیەکی برینداربوو کەمتر بەرهەمدەهێنرێن. ئەو کەسانەی ھیمۆفیلیایان ھەیە بڕێکی کەمتر لە ھۆکاری ھەشتەم VIII یان ھۆکاری نۆیەم IX بەرھەم دەھێنن لەو کەسانەی کە ئەم حاڵەتەیان نییە.\nھیمۆفیلیا دوو جۆری سەرەکی ھەیە: جۆری A وە جۆری B.\nلە ھیمۆفیلیای جۆری A دا کەمی ھۆکاری خوێنمەیاندنی ھەشتەم VIII ھەیە. ٨٠٪ ی حاڵەتەکانی ھیمۆفیلیا ئەم جۆرەیە. لە ھیمۆفیلیای جۆری B هەروەها ناسراوە بە (Christmas disease) کەسەکە کەم و کوڕی ھەیە لە ھۆکاری خوێنمەیاندنی نۆیەم IX. ھەردوو جۆری A و B دەتوانرێت کەم، مام ناوەند، یان تووند بێت. ئەمەش پشتدەبەستێت لەسەر بڕی ھۆکارەکانی خوێن مەیاندن لە خوێندا.\nتووندی نیشانەکان پشتدەبەست بە چۆنییەتی نزمبوونی ئاستی ھۆکارەکانی خوێن مەیاندن لە خوێندا .\nخوێنبەربوون دەتوانرێت ڕووبدات لە ڕووی دەرەوەی لەش یان ڕووی ناوەوە. ھەر بڕینێک، پێوەدانێك، یان برینی دەم دەتوانێت ببێتە ھۆی خوێنبەربوونی دەرەکی.\nخوێن بەربوونی لووت.\nخوێنبەربوونی ناوەکی، نیشانەکانی خوێن بەربوونی لە ڕادەبەدەری ناوەوە بریتیین لە: بوونی خوێن لە میزدا یان پیساییدا و خوێن تێزانێکی گەورەو قووڵ.\nخوێن بەربوون دەکرێ ڕووبدات لە ناو جومگەکاندا، وەک ئەژنۆکان و ئانیشکەکان، کە دەبێتە ھۆی ھەڵئاوسان و ئازار لەکاتی جوڵەکردندا.\nخوێن بەربوونی ناوەکی مێشك.\nچارەسەرییەکانی ھیمۆفیلیا چیین؟\nڕێگایەک نییە بۆ چارەسەرکردنی تەواوەتی ھیمۆفیلیا، بەڵام چەندین ڕێگاھەیە تاوەکو مەترسی خوێن بەربوونی لە ڕادەبەدەر کەم بکەینەوە وە بۆ ئەوەی جومگەکانیش بپارێزین:\nوەرگرتنی ھۆکارەکانی خوێنمەیاندن لە ڕێگای replacement therapy.\nبەکارهێنانی دەرمان، وەک:\nRixubis: پرۆتینێکی دەستکردە کە یارمەتی خوێن مەیاندن دەدات\nDesmopressin: هۆرمۆنێکی دەستکردە یارمەتیدەرە لە زیاتر دەرکردنی هۆکارەکانی خوێن مەیاندن\nوەرگرتنی چارەسەر بۆ خوێنبەربوونی جومگەکان و کێشەکانی تر لەگەڵ ھیمۆفیلیادا.\nبەکارنەهێنانی هەندێك لە دەرمانەکانی وەک ئەسپرین، دەرمانەکانی NSAID وە ھێپارین (دەرمانی وەستاندنی خوێن مەیین).\nبەکارهێنانی ئەم چارەسەریانە پشت دەبەستێت بە جۆری ھیمۆفیلیاکە و تووندی ھیمۆفیلیاکە.\nسوربوونەوەی سپێنەی چاو\nقۆناغەکانی شێرپەنجە و پلەکانی خانە شێرپەنجەییەکان


لەسەروبەندی پێکھێنانی کابینەی نوێی حکومەتی ھەرێم، وەزارەتی ناوخۆ گرێبەستی لەگەڵ کۆمپانیایەکی ئەڵمانی کردووە بۆ دانانی سیستمێکی ئەلیکترۆنی بەمەبەستی گۆڕینی مۆڵەتی شۆفێری و ساڵانەی ئۆتۆمبێل، بەشێًوەک کە لەھەموو وڵاتێکدا کاری پێبکرێت.\nد.سامی جەلال بەڕێوەبەری گشتی دیوان لەوەزارەتی ناوخۆی حکومەتی ھەرێم بە SNNی راگەیاند: کۆمپانیاکە لەکاتێکدا ھاتە ھەرێمی کوردستان کە گۆڕانکاری بەسەر حکومەتدا ھات، بۆئەوەی دەست بەکارەکانی بکات، پێویستە (Letter of Credit) واتە (LC) لەبانکدا بۆ بکرێتەوە.\nهەفتە پێشتر - Aug 14 2019 12:22PM


ئەو گەنجەی دژی گۆشەگیری ئۆجەلان خۆی سوتاند گیانی لەدەستدا\nئوغور شاكار كه مانگی شوبات له شارۆچكه‌ی كرێفێلدی ئه‌ڵمانیا له دژی گۆشه‌گیریی عه‌بدوڵا ئۆجالان خۆی سووتاندبوو، ئه‌مڕۆ له نه‌خۆشخانه شه‌هید بوو.\nڕێكه‌وتی ٢٠ی شوباتی ٢٠١٩ كوردێكی ئه‌ڵمانیا به ناوی ئوغور شاكار له به‌رده‌م دادگه‌ی شارۆچكه‌ی كرێفێلدی ئه‌ڵمانیا بۆ شه‌رمه‌زاركردنی گۆشه‌گیریی سه‌ر ئۆجالان ئاگری له جه‌سته‌ی خۆی به‌ردا. شاكار ٦٤%ی جه‌سته‌ی سووتابوو و له نه‌خۆشخانه‌یه‌كی شاری دیوسبۆرگ ته‌داوی ده‌كرا. به‌هۆی زۆری ڕێژه‌ی سووتانه‌كه‌ی سه‌ردانكردنی قه‌ده‌غه‌كرا، ته‌نانه‌ت پزیشكه‌كان ڕێگه‌یان به پۆلیسیش نه‌دا ئیفاده‌ی لێ وه‌ربگرن.\nبه‌ره‌به‌یانیی ئه‌مڕۆ ئوغور شاكار له نه‌خۆشخانه کۆچی دواییکرد و ناوبراو به‌ر له خوسوتاندنی نامه‌یه‌كی نووسیبوو و هۆكاری خۆسووتاندنی ڕوونكردبووه‌وه.\nمن گۆشه‌گیریی سه‌ر ڕێبه‌ر ئاپۆ ئیدانه ده‌كه‌م و سڵاو له هاوڕێیه چالاكگه‌ره‌كانم ده‌كه‌م؛ ئه‌وانه‌ی ئه‌وه‌نده ژیانیان خۆشده‌وێ كه ئاماده‌ن له‌پێناویدا بمرن.\nبزووتنه‌وه‌ی په‌كه‌كه فه‌لسه‌فه‌ی «به‌رخۆدان ژیانه»ی فێری ئێمه كرد. ئێمه له هه‌ر شوێنێك بین، پێویسته به‌رخۆدان بكه‌ین. باوه‌ڕم وایه چالاكییه‌كی گه‌وره ئه‌نجام ده‌ده‌م له دژی ئه‌و هێزانه‌ی ده‌یانه‌وێت و هه‌وڵ ده‌ده‌ن به پیلانگێڕیی نێوده‌وڵه‌تی گه‌لی كورد له‌ناوببه‌ن.\nمن ئیدانه‌ی وه‌ڵاتانی ئه‌ورووپاش ده‌كه‌م كه گوایه لانكه‌ی دیموكراتین. هه‌روه‌ها ئیدانه‌ی مۆدێرنیته‌ی سه‌رمایه‌داری ده‌كه‌م كه چاو، گوێ و زمانی خۆیان له به‌رانبه‌ر چالاكیی ئه‌و هاوڕێیانه‌م داده‌خه‌ن كه له به‌رده‌م سی پی تی له چالاكیدان. من تووندوتیژیی پۆلیسی ئه‌ڵمانیا و فشاره‌كانی له‌سه‌ر كوردان به‌نه‌فره‌ت ده‌كه‌م.\nله بری ئه‌وه‌ی ئێمه وه‌ك كۆیله بژین، بانگی هه‌موو كوردان ده‌كه‌م كه له‌پێناو ژیانی ئازاد شه‌ڕ بكه‌ین.\nئێمه له ده‌وری ئه‌و چالاكانه‌ی مانگرتن له خواردن ده‌بینه چه‌په‌ر كه له ده‌وری ڕێبه‌رایه‌تیی ئێمه بوونه‌ته چه‌په‌ر.\nبێ سه‌رۆك ژیان نابێ.\nبژی سه‌رۆك ئاپۆ.\nئه‌م بابه‌ته 1036 جار خوێنراوه‌ته‌وه


رۆحانى: واشنتۆن كلیلى گۆڕانى ئه‌رێنى به‌ده‌سته‌وه‌یه\n2019-08-27 [11:59 AM]\nحه‌سه‌ن رۆحانى سه‌رۆك كۆمارى ئێران، ئه‌مڕۆ سێشه‌ممه 27ى ئابى 2019، له ته‌له‌فزیۆنى ناوخۆى ئێران رایگه‌یاند: " ئێران هه‌رگیز چه‌كى ئه‌تۆمى نه‌ویستووه".\nرۆحانى له لێدوانه‌كه‌یدا له‌سه‌ر رێككه‌وتنى ئه‌تومى ئێران هۆشدارى دا به درێژه‌دانى وڵاته‌كه‌ى به پابه‌ند نه‌بوونى له‌سه‌ر رێككه‌وتنه ئه‌تومییه‌كه، مه‌گه‌ر ئه‌مریكا سزا نا یاساییه‌كان له‌سه‌ر تاران هه‌ڵگرێت.\nبه‌گوێره‌ى قسه‌كانى رۆحانى كه‌م كرنه‌وه‌ى سزاكان له‌لایه‌ن واشنتۆن یه‌كه‌م هه‌نگاو ده‌بێت بۆ دانوستان، ئه‌گه‌ر نا هیچ گۆڕانكاڕییه‌ك له بارودۆخى ئێستاكه نابینین.\nحه‌سه‌ن رۆحانى سه‌رۆك كۆمارى ئێران، له درێژه‌ى قسه‌كانى گوتى: به‌بێ لادانى سزاكان و وازنه‌هێنانى رێچكه‌ى پڕ له هه‌ڵه ئێمه هیچ گۆڕانكارییه‌كى پۆزه‌تیڤ نابینین، واشنتۆن كلیلى گۆڕانى ئه‌رێنى به‌ده‌سته.\nله كاتى لووتكه‌ى جى 7 له شارى بیارتز له باشوورى رۆژئاواى فه‌ره‌نسا، ئێران بابه‌تێكى دیارى گفتوگۆكان بوو هه‌ر له‌و باره‌یه‌شه‌وه تره‌مپ گوتبووى كه هه‌ستێكى باشى هه‌یه ده‌رباره‌ى دانوستان له‌گه‌ڵ ئێران.\nدوێنێ دووشه‌ممه 26ى ئابى 2019، هه‌ریه‌ك له سه‌رۆكه‌كانى ویلایه‌ته یه‌كگرتووه‌كانى ئه‌مریكا و فه‌ره‌نسا رازى بوون له‌وه‌ى تاران نابێت چه‌كى ئه‌تومى به‌ده‌ست بهێنێت و پێویسته بگونجێت له‌گه‌ڵ پابه‌ندیى نێوده‌وڵه‌تى له‌و بواره، هه‌روه‌ها دۆناڵد تره‌مپ سه‌رۆكى ئه‌مریكا كۆبوونه‌وه‌ى له‌گه‌ڵ هاوتا ئێرانییه‌كه‌ى به‌دوور نه‌گرت به مه‌به‌ستى باسكردن له رێككه‌وتنێكى نوێ ئه‌گه‌ر دۆخێكى گونجاو دروست ببێت.\nجێى ئاماژه پێدانه په‌یوه‌ندییه‌كانى نێوان واشنتۆن و تاران له‌كاركه‌وت و كرژى و ئاڵوزیى له نێوانیان دروست بۆ له‌و كاته‌وه‌ى ئیداره‌ى تره‌مپ بڕیارى كشانه‌وه‌ى ویلایه‌ته یه‌كگرتووه‌كانى ئه‌مریكا له رێككه‌وتنه ئه‌تومییه‌كه‌ى ئێرانى راگه‌یاند و دوابه‌دواى ئه‌وه‌ش سزاى دژ به‌سه‌ر كۆمارى ئیسلامى ئیران سه‌پاند.\nهه‌روه‌ها تره‌مپ به‌شێوه‌یه‌كى به‌رده‌وامى پێشنیارى كۆبوونه‌وه‌ی له‌گه‌ڵ به‌رپرسانى ئێران ده‌كرد ده‌رباره‌ى ئه‌نجامدانى دانوستانى رێككه‌وتنێكى ئه‌تۆمى نوێ، له‌به‌رامبه‌ریشدا تاران ئه‌و پێشنیارانه‌ى ڕه‌تكردووه‌ته‌وه و به‌رپرسانى ئێران رایانگه‌یاندووه به‌بێ هه‌ڵگرتنى سزاكان له‌لایه‌ن ئه‌مریكاوه هیچ دانوستانێك ناكه‌ین.\nئەم هەواڵە 4870جار خوێندراوەتەوە


بەوێنە..ڕاپەڕینی 1991 لووتکەی وشیاریی نەتەوەیی کورد بوو - باسنیوز\nبەوێنە..ڕاپەڕینی 1991 لووتکەی وشیاریی نەتەوەیی کورد بوو\nئەزموونی ڕاپەڕین پاش 26 ساڵ خەریکە دەگاتە سەربەخۆیی کوردستان\n05/03/2017 - 08:30\nڕاپەڕینی١٩٩١، یان ڕاپەڕینە مەزنەکە ناسراو بە (ڕاپەڕین) بریتی بوو لە ڕاپەڕینێکی جەماوەریی خەڵکی کوردستانی باشوور لەدژی ڕژێمی بەعس بە پاڵپشتیی ھێزە چەکدارەکانی بەرەی کوردستانی کە ئەوکات لەدژی حکوومەتی بەعس خەباتیان دەکرد و لە چیاکانی کوردستان دژ بە ڕژێم ئۆپەراسیۆنەکانی ئەنجام دەدا.\nلەبەرئەوەی ڕاپەڕینی ئازاری١٩٩١ ی گەلی کوردستان، رووداێکی گەورە و گرنگ و ناوازەی مێژوویی بوو، دەسکەوت، گۆڕانکاری و وەچەرخانێکی گەورەی ھێنایە ئاراوە، بە کورتی لێرە دا باسی چەند لایەنێکی ڕاپەرین ئەکەین.\nپێناسەی ڕاپەڕین: ڕاپەڕین شێواز و دەسکەوت و قۆناغێکی خەبات و شۆرشی ھەر گەل و نەتەوەیەکە بۆ بەدیهێنان و جێگیرکردنی ئامانجەکان و بەدەستھێنانی دەستکەوتەکان و ڕزگارکردنی گەل و وڵا، بە چەندین شێوە و ھۆکار ئەنجام دەدرێت.\nھەڵومەرجی ڕاپەرین: لە ڕاستیدا ماوەیەک بەرلە ڕاپەرین، بارودۆخی لایەنە سیاسییەکانی کوردستان و ھەلومەرجی سیاسی لەناو هێزە سیاسییەکانی کوردستانی باشوور زۆر نالەبار و تەنگەتاو بوو، لەبەر ئەوەی کاتێک کە ٨/٨/١٩٨٨ شەڕی خوێناوی نێوان عێڕاق – ئێران وەستا، رژێمی بەعسی بەغدا دەست بەتاڵ بوو، بە ھەموو ھێز و شێوازێک کەوتە دژایەتیکردنی کورد، کوردی ئەنفال و کیمیاباران و ئاوارە و سەرگەردان کرد، شۆڕشی کوردی پووکاندەوە و، لایەنە چەکدارەکان چوونە سەر سنوورەکان، لەوێ مۆلگەیان کرد، لە ھەموو ڕوویەکەوە ژیانێکی زۆر سەخت و دژوار و کوڵەمەرگیان بەسەر دەبرد، کورد بێ پشت و پەنا بوو، پیلانی زیاتری لەسەر بوو، وەلێ کەلە ٢/٨/١٩٩٠عێڕاق ھێرشی کردە سەر کوێت و داگیری کرد، ھاوپەیمانیی نێودەوڵەتی لەبەر بەرژەوەندیی خۆیان لە عێڕاقیان دا، دەرگای گۆرانکاری و راپەڕین کرایەوە، سوپای رژێم تووشی تێشکان بوو، پێگەی نێودەوڵەتیی عێڕاق لاواز بوو، باری ئابووری و دەروونی و لۆجستی خراپ و لاواز بوو، لایەنە چەکدارەکانی عێڕاق ھەستا نەوە و ڕاپەڕینیان بەرپا کرد.\nئامادەباشی بۆ ڕاپەرین: بەپێی ھێز و توانای ئەوسای لایەنە چەکدارەکانی کوردستان و عێڕاق، لە ھەموو ڕوویەکەوە کەوتنە ئامادەباشی بۆ ئەنجامدانی ڕاپەرین، سەرەتا لایەنە عەرەبەکان لە خوار و دەستیان بە ڕاپەرین کرد، ڕژێم لێیان کەوتە خۆ تا ڕادەیەک ڕاپەڕینەکەی سەرکوت کرد، دواتر لە جەماوەری کوردستان و لایەنەکان کەوتنە خۆ بۆ ئەنجامدانی ڕاپەڕین.\nبارەگایان لەسەر سنوورەکان زیاد کرد، بە ڕاگەیاندن خەڵکیان وشیار کردەوە، کۆبوونەوەیان لەسەر ئاستی سەرکردایەتی پێکهێنا، ڕێکخستنەکانی خۆ و جەماوەرییان ئاڕاستە کرد.\nھەر لایەنەنێک و لە سنوورەکانی خۆی، ھەندێکیان پێکەوە دابەزینە ناو شار و شارۆچکەکان، لەلایەکی ترەوە جەماوەر و ڕێکخستنەکان ڕۆڵی گرنگیان لە پێشوازیکردنی پێشمەرگە و ئەنجامدانی ڕاپەرین و گرتنی بارەگا و دامودەزگاکانی حکوومەتدا ھەبوو. ھەر لایەنێکی سیاسی لە شارەکان تا ڕادەیەک کاری خۆی کردبوو، خەڵکی ئاگادار کردبووەەو ەو لیژنەی پێکھێنابوو.\nڕاپەڕین لە ٥ی ئازاری ١٩٩١ لە شاری ڕانیەوە دەستی پێ کرد و تا ٢١ی ئازاری ١٩٩١ لە پاش ئازادکردنی کەرکووک کۆتایی پێ ھات و بەم شێوەیە دامودەزگاکانی ڕژێمی بەعس لە کوردستانی باشوور کرانە دەرەوە و سەرجەم ھێز و سەربازەکانیان کوژران و ڕاو نران. چەند ڕۆژێک پاش ڕاپەڕین، وەک وەڵامێک حکوومەتی بەعسی عێراق بە سوپایەکی بێشوومارەوە ھێرشی کردەوە سەر کوردستان و کۆڕەوی خەڵکی کوردستان دەستی پێ کرد، کە تێیدا خەڵکی کوردستان ئاوارە بوون بەرەو سنووری وڵاتە ھاوسێکانی عێراق.\nئەگەرچی ڕاپەڕین لە ٥ی ئازاری ١٩٩١ لە ڕانیەوە، کە ناسراوە بە (دەروازەی ڕاپەڕین) دەستی پێ کرد، بەڵام لە ٣ی ئازاری ١٩٩١دا بۆ یەکەمجار وەکو دەستپێکی راپەڕین لە ئۆردووگای خەبات و کەڵکی ھەولێر شەڕێک لە نێوان پشدەرییەکان و بنکەی پۆلیس ڕووی دا، دەرەنجام ھەڵیان کوتایە سەر پۆلیس و دەستیان بەسەردا گرت. رژێم ھێرشی کردنە سەر و سەرکووی کردن و محەمەد فارۆق و بەخیاری لێ کوشتن و دوو کەسیشی لێ زامدار کردن.\nپاشان رێکەوتن لە نێوان رژێم و جەماوەردا کرا و دامودەزگاکانی گەڕانەوە ئەوێ تا ڕاپەڕین لەوێش بەرپا بوو، ھاوکات ھەمان ڕۆژ ڕاپەرین لە بەسرەش سەری ھەڵدا.\n٥ی ئازاری ١٩٩١دا ڕاپەرینی گەلی کورد لە شاری ڕانیە لە کاتژمێر ٩ی سەرلەبەیانی بە فەرمی دەستی پێ کرد، لە ھەموولاوە جەماوەر داڕژانە سەر کووچە و کۆلان و شەقامەکان، لە ڕادیۆکان و بڵندگۆی مزگەوتەکان خەڵکیان ھان دا بۆ ڕاپەڕین.\nپاشان جەماوەر ھەڵیان کوتایە سەر دامودەزگاکانی حکوومەت، بۆ سەعات ٣ی سەر لە ئێوارە سەرجەم ڕانیە لە ڕژێم پاک کرایەوە، ھەمان ڕۆژ (چوار قوڕنە و حاجیاوا و دەشتی بتوێن) و سەربازگەی (سەرکەپکان) ئازاد کران، جگە لە تیپی ٤٤ی چواڕ قوڕنە ٥٠ کەس لە رژێم و ١٠٠ کەسیش لە ھاوولاتیان کوژران، ژمارەیەکی زۆر لە ڕژێم گیران، بۆیە ئەمڕۆژە لە مێژووی کورددا بە رۆژی ڕاپەرین و ڕانیەش بە دەروازەی ڕاپەڕین دادەنرێت، ئەگەرچی لەلایەن لایەنە سیاسییەکانی کوردستان بڕیار بوو ٧ی ئازار دەست بە ڕاپەرین بکرێت، بەڵام جەماوەر زوو گڕی گرت و ڕاپەرینیان بەرپا کرد\nلە ٦ی ئازاری ١٩٩١ ناوچەی بازیانی یەک و دوو و ناوچەی ناو دەشتی پشدەر ئازاد کران، بە جۆریک کە لە بازیان لە کاژمێر ٤ی ئێوارە ھەڵیان کوتایە سەر دامودەزگاکانی حکوومەت و ھەر زوو سەرکوتیان کردن، لە پشدەریش سەربازگە و پادگاکانی ڕژێم لە نێوان پێشمەرگەی سەرەوە و جەماوەردا دەورە دران و ھەر زوو گیران، تەنھا فەوجی قادرئاوای پشت (سەنگەسەر) نەبێ کە شەڕی مان و نەمانیان کرد و بووە ھۆی قوربانیدانی چەندان پێشمەرگە و ھاووڵاتی و کوژرانی دەیان سەرباز و گیرانی فەوجەکە. لەلایەکی ترەوە، ھەمان ڕۆژ لە بێتوێن تیپی ٤٤ی چواڕقوڕنە لە چوارقوڕنە لە سێ لا دەورە درا و ھەر زوو کۆنتڕۆلکراو دواتر بنکەکانی سەر (کلکەی کۆڵین و حاجیلە) و بەرزایەکانی دۆڵە ڕەقە بێ شەڕ دابەزینە خوارەوە و تەسلیم بە گەل بوون، تەنھا لە تیپی چوارقوڕنە چەند شەھیدێکی خەڵک و کوژراوی ڕژێم ھەبوون. ڕژێم لیوایەکی لە کۆیەوە ھێنایە (گردجان) بۆ پاڵپشتیی تیپی چوارقوڕنە و بە تۆپ و خومپارە کەوتە گیانی ھاووڵاتیانی ناوچەکە. ھەر ھەمان ڕۆژ ئەوێش گیرا و چەند سەرباز و ڕائیدێکی لێ کوژران.\nدەستبەسەراگرتنی ئەمنە سوورەکەی سلێمانی لەلایەن جەماوەر و ھێزی پێشمەرگەوە و پاککردنەوەی لە پیاوانی ڕژێم و سەربازان دەستی پێ کرد.\nلە ٧ی ئازاری ١٩٩١دا جەماوەری شاری سلێمانی ڕاپەڕین و ھەر زوو ھەڵیان کوتایە سەر بنکەی حامیەیی پۆلیس و بەر دەرکی سەرا و ئازادیان کرد، ھەروەھا بۆ بەیانیی ٨ی ئازار قەڵای ئەمنە سوورەکەی سلێمانی و سەر بازگەی سەلام و پادگاکانی سەر چیای ئەزمەڕیان کۆنتڕۆل کرد بە جۆرێک بە ھەزاران سەرباز خۆیان دا بەدەستەوە و دەیان پلەدار و پیاوانی ڕژێم کوژران.\n٨ی ئازار لە چەمچەماڵ و ھەڵەبجە و عەربەت و زەڕایەن و سمود و نەسر و باریکە و پیرەمەگروون و ئەلڵایی\nلەی ٨ی ئازاری ١٩٩١ ڕاپەڕین لە چەمچەماڵ و ھەڵەبجە و عەربەت و ئۆردووگاکانی (زەڕایەن و سمود و نەسر و باریکە و پیرەمەگروون و ئەلڵایی) دەستی پێ کرد و سەرجەم ئەو ناوچانە و ڕێگا سەرەکییەکانی نێوان سلێمانی و کەرکووک و بەعقووبە بە خوێنی چەندان شەھیدی هاووڵاتی و کوژرانی چەندان کەس لە پیاوانی رژێم کۆنتڕۆل کران. ھەر ئەو ڕۆژەش سەرجەم بنکەکانی پشتاوی سەر مامەندە و قەڵادزێ دابەزینە خوارەوە و بێ کوشتار خۆیان بەدەست گەلەوە دا. لەلایەکی ترەوە قەڵای (سووسێ)ی ڕژێم گیرا و بەرەو دووکان چوون و لەلای دۆڵی خەلەکانیش پێشمەرگە و جەماوەر ھەر بەرەو بەنداوی دووکان دەھاتن، بۆیە بۆ ئێوارە ئەم ناوچەیەش بەتەواوی کۆنتڕۆل کرا.\n٩ی ئازار کۆیە و شەقڵاوە و کفری\nلە ٩ی ئازاری ١٩٩١دا جەماوەری شاری شەقڵاوە و کۆیەش ڕاپەڕین، ئەگەرچی سوپایەکی زۆر لە ھەیبەت سوڵتان ھەبوو و لە ٨ی ئازاردا چەند لیوایەکی زرێپۆشی زیادی ھێنایە ئەوێ و لە ھەواو لە زەمین بەرگرییەکی باشییان لە خۆ کرد، بەڵام لەبەر ئەوەی ناو شاری کۆیە ئازاد کرا، دواتر لە ھەموو لا ھەیبەت سوڵتان دەورە درا و کۆنتڕۆڵ کرا و سوپاکەی گیران. وێڕای ئەوەی کە ناوچەی شەقڵاوەش ئازاد کرا، بۆ ئێوارەش کاتژمێر ٤ی سەر لە ئێوارە لە ئۆردووگای زۆرەملێی ناحیەی (باسرمە) لە ناوچەی هەریر ھەڵیان کوتایە سەر بنکەی پۆلیس و ئەوێش بۆ بەیانی پاک کرایەوە. لەلایەکی ترەوە لەلای کفری ڕاپەڕین ھەمان ڕۆژ سەریھەڵدا کە بووە ھۆی ئازادکردنی کفری و (باوەنوور) و بەرزاییەکانی.\n١٠ی ئازار ناوچەکانی (مەسیف، تەقتەق، ڕەواندز، قەرەھەنجیر، ئاغجەلەر، ھەریر، باتا، خەلیفان، سپیلک، سۆران، چۆمان، حاجی ئۆمەران و مێرگەسوور) ڕاپەڕتن سەریهەڵدا.\nلە ١٠ی ئازاری ١٩٩١، جەماوەری مەسیف و تەقتەق و ڕەواندوز قەرەھەنجیر و ئاغجەلەر و ھەریر و باتاس و خەلیفان و سپیلک و سۆران و چۆمان و حاجی ئۆمەران و مێرگەسوور و سەرجەم ئەو ناوچانە ڕاپەڕین و لە چەند کاتژمێرێکدا ئازادیان کردن، بە جۆرێک کاتژمێر ١ی دوای نیوەڕۆی ئەو ڕۆژە سەرەتا کۆڕێ گیراو پاشان مەسیف ئازاد کرا و لە سەعات ١٢ی نیوەڕۆ ھەریر و باتاس ڕاپەڕین و سپیلک و دۆلی (بیاو و بێخمە) ئازاد کران، لە کۆیە لە ھەمان ڕۆژ جەماوەر و پێشمەرگە بەرەو تەقتەق پێشڕەوییان کرد و خەڵکی ئەوێش لەم ڕۆژەدا راپەڕین و ئازادیان کرد، ھەر ئەو رۆژەش ئۆردووگای بەستۆرەش ئازاد کرا، کە بەدەیان کەس لەو ناوچانە لە پیاوانی ڕژێم کوژران و چەندان پێشمەرگە و ھاووڵاتیانیش شەھید بوون، بۆ وێنە لە شەقڵاوە ٣٣ پێشمەرگە شەهید بوون، پاشان هەر هەمان ڕۆژ خەڵکی قەزای (دوزخورماتوو)ش لەدژی دامودەزگاکانی حکوومەتی بەعث ڕاپەڕین و سەرکەوتنیان تۆمار کرد.\n١١ی ئازار هەولێر\nلە١١ی ئازاری ١٩٩١دا، جەماوەری شاری ھەولێر ھەر لە سپێدەی بەیانییەوە لە گەڕەکەکانی "شۆڕش" و "مەلایان" و "برایەتیی سەرەوە" ڕژانە سەر شەقامەکان و بارەگاکانی ڕژێم و لە کاتژمێر ٩ی بەیانی سەرجەم جەماوەر و گەڕەکەکان ڕژانە سەر شەقام و کووچە و کۆڵانەکان و بەیەک دەست دا ڕژانە سەر سەرجەم بارەگا و دامودەزگا داپڵۆسێنەرەکانی ڕژێم، بەتایبەت دائیرەی ئەمن و جەیشی شەعبی و ئەمنی تەواری و مەنزوومەی شیمالی و بنکەکانی پۆلیس و ھتد. کە تا ئێوارە سەرجەم ئەو بارەگایانە کۆنتڕۆل کران، تەنھا لە دایەرەی ئەمن و مەنزومەی شیمالی بەرگرییەکی سەختیان کرد، بۆیە کوژراوێکی زۆریان لێ کەوتەوە و ھەندێک لەوانەی لەوێ گیران، لەلایەن تووڕەیی جەماوەرەوە گوللەباران کران. ھاوکات لە ھەمان ڕۆژ راپەڕین لەسەرجەم ئۆردوگاو ناوچەکانی دەوربەری ھەولێریش دەستیان پێ کرد، بۆ وێنە لەلای سەرەوە ھێزی پێشمەرگە و جەماوەر پێ بە پێ لە دێگەڵەەوە پێداھات کە ھەموو بان و بەزراییەکانی سوپا و پادگاکانی رژێمی پاک کردەوە تا دەگاتە کەسنەزان، بۆیە کەسنەزان و بنەسڵاوە بەبێ شەڕ تەسلیم بوون و لە دارەتووش بە نیو کاتژێر ناوەندی پۆلیس گیرا. لەوێ شەھید درا و ڕژێمیش کوژراوی ھەبوو، ئۆردوگاکانی قوشتەپە و شاوێس و پیرزین و مەلا ئۆمەریش ھەر زوو ئازاد کران، پاشان ھاوکات ئۆردووگاکانی جدیدە و تۆبزاواش ڕاپەڕین و دوای چەند کاتژمێرێک شەڕ ئازاد کران و بە خوێنی چەند ھاووڵاتییەک و کوژرانی زۆرێک لە پیاوانی ڕژێم و لە ھەمانکاتدا لە ئۆردووگای خەبات ھەڵیان کوتایە سەر بازگەی ئاسکی کەڵەک و ھەر زوو کۆنتڕۆلیان کرد و دواتر ئۆردووگاکانی کەورگۆسک و بەحرکە و بەرحوشتر ڕزگار کران.\nلەلایەکی ترەوە بۆ ئێوارەی ھەمان ڕۆژ فەیلەقی ٥ی سەربازگەی ھەولێر کۆنتڕۆل کرا. بۆ بەیانیی ١٢ی ئازار پادگاکانی سەر بەرزاییەکانی ڕەشکین و کانی قڕژالە و ڕێی گوێر و مەخموور گیران و خۆیان تەسلیمی خەڵک کرد و بەدەیان ھەزار سەربازیش لەوانەی پارێزگاری ھەولێر و سەربازگەکانی سەر و کە شۆڕ دەبونەوە و بەرەو مووسڵ و کەرکوک دەچوون بێ ئەوەی لەلایەن خەڵک و پێشمەرگە بگیرێن و بکوژرێن، بەلکو نان و ئاویشیان پێ دەدرا.\n١٢ی ئازار جەلەولا و مەخموور و ئاکرێ و خانەقین و شێخان\nلە ١٢ی ئازاری ١٩٩١دا، جەماوەری جەلەولا ڕاپەرین و تا ئێوارە ناو شاری جەلەولا و دەوروبەریان ئازاد کرد، بەڵام دواتر ڕژێم لە ھەوا و لە زەمینەوە بەچەکی قورس تۆپبارانی کردن، بۆیە چەندان ھاووڵاتی لەوێ شەھید بوون و ڕژێمیش زیانێکی زۆری مادی و مەعنەویی پێ کەوت.\nلەلایەکی ترەوە ھەر ھەمان ڕۆژ ناحیەی مەخمووریش لە خواروی ھەولێر ئازاد کرا و لە ڕێگای مووسڵیش لافاوی جەماوەر لەزێی کەڵەک پەڕییەوە بادینان. بۆیە ھەر ئەو ڕۆژە ئاکرێ و ناحیەی (بجیل و سورچیایەتی و بەردەڕەش و دینارەتی زێبار) تا دەگاتە (شێخان) و سەرزێی خازر ئازادکران و ھەمان ڕۆژیش خانەقین ئازاد کرا.\nلە ١٣ی ئازاری ١٩٩١دا، لەو سەری سنوورەوە جەماوەری زاخۆ و دەروبەری ڕاپەڕین. سەرەنجام ناو شاری زاخۆ و کۆمەڵگەی (ھیزاوە و دەرکار عەجەم) ئازاد کران و ڕاپەڕین گەیشتە دەشتی (سلێڤان) و چیای بێ خێر ھاتنە ئازاد کرن و پاش ماوەیەیەکی دیکە رەخێ سۆرا لە سنووری کەرکوک و شارۆچکەی پردێ ئازاد کران و لە گەرمیانیش کەلار و ناحیەی جەبارە و کوڵەجۆ ئازاد کران .\nلە ١٤ی ئازاری ١٩٩دا، لەگەڵ هەڵاتنی خۆی بەیانی، جەماوەری دھۆک لە گەڕەکی بەرۆشکێی لای سەرەوە سەریان ھەڵدا و بە تێکڕا دەوری دائیرەی ئەمن و ئیستخبارات و پۆلیس و ئالیات و لیواو فیرقەی حزبی بەعسیان دا و ھێرشیان کردە سەر؛ تا نیوەڕۆ ھەموویان گیران. جگە لەئەمنخانە نەبێ کە شەڕی مان و نەمانیان کرد، بۆیە زۆربەیان کوژران، دواتر لیواکەش تەسلیم بوو، بەمەش ناوچەکانی (زاوێتە و مانگێش و باگێرا و سەرسەنگ و ئەنیشک و بامەڕنێ و دێرەلوک و ئامێدی و سیریێ و شێلادزێ و باتوفە و بێ گۆڤا) و ھتد ئازاد کران. پاشان ناوچەکانی (کانی ماسی و ناوچەی بەروای بالا و ریکان) بۆیە پایەگاکانی سەر چیاکانی گاراومەتین و چیای شیرین و چیای فاتێ و چیای بارزان و چیای بامەڕنێ بۆ خۆیان تەسلیم بوون.\n٢١ی ئازار، هاوکات لەگەڵ نەورۆز، شاری کەرکووک\nجێگەی باسە ڕزگارکردنی شاری کەرکووک زۆری نەخایاند و پاش ماوەیەیەک حکوومەت بە چەک و چۆڵی زۆری و هێزێکی دڕندەوە و بە یارمەتیی (موجاهدینی خەڵقی ئیران) کە ئەوکات لە بەغدا بوون، شاری کەکووک لەدەستی خەڵک دەرهێنرایەوە و خەڵک ئاوارە بوون و پاشان دیسان حکوومەت هێرشی زەمینی و ئاسمانی بۆ سەر شارەکانی کوردستان و بۆردومان دەست پێ کرد و لەوێوە "کۆڕەوی مێژوویی" خەڵکی باشوور و بەرەو سنوورەکانی ئێران و تورکیا ئاوارە بوون.\nزیاتر... شەریف فەلاح\nبەڤیدیۆ.. لە مەریوان بە چالاکی ڕۆژی زمانی دایکی بەرز نرخێندرا\nلە مۆنتنگرۆ هێرش کرایە سەر باڵیۆزخانەی ئەمریکا\nهاووڵاتییەکی ئێرانی لە ئیستەنبووڵ ئاگری لە خۆی بەر دا\nلە رۆژی جیهانیی زمان دایکدا\nڕەوشی نائاسایی لە 31 ناوچەی هەکاری لە باکووری کوردستان درێژ کرایەوە\nئەمڕۆ ڕۆژی جیهانیی زمانی دایکییە\nکۆنفرانسێکی زانستی بۆ ناودارانی کۆیە ساز دەکرێت\nڕۆژنامەیەکی سعوودی: عێراق سیستەمی بەرگریی مووشەکی لە ڕووسیا دەکڕێت\n11 کەس لە قوربانیانی ڕووداوی فڕۆکەکەی ئێران کوردن\nبەوێنە.. هێشتا لاشەی فڕۆکە ئێرانییەکە نەدۆزراوەتەوە


گۆڕان و بریاری دروست !\nبزوتنەوەی گۆڕان بە خۆێندنەوەی سیاسی بۆ هەل و مەرجی کوردستان و ناوچەکە، ئەلتەرناتیڤکی دیاریکردوە کە بە راست و کاریگەری دەزانێ بۆ باشتر کردنی ژیان و گوزەرانی خەڵک و گۆرانکاری . لەم وێستگەیەدا،پاراستنی پەیامەکەی و تایبەتمەندیەکانی لە رێی مەدەنیەت بەرجەستە دەکات .کەبە مانای ، ناسەربازی ناتوندو تیژی نا تەقلیدەیت . هەروەها لە وێکنەچونی لەگەڵ زۆر لایەنە کانی تری سیاسی کە کاریان بە دێوکردنی سەرکردەکان و پەردپۆشی راستی وتاریکاندنی پرسی چارەنوس وشاردنەوەی سەرەوت و سامانیان وفریودانی خەڵک، بۆ ئەوە ی بیان گەوجێنێ: .\nسوربون لەسەر رێبازی گۆران وناردنی ستافێکی پەرۆش و خاوەن ئیرادە کە پۆست و پارە ئیرادەیان بۆ چاکسازی ودژایەتی گەندەڵی لەق ناکات.ئامادەن بۆپیشیاندانی کاری نمونەیی، دەتوانێ وەرگۆران دورست بکات ... مرۆڤەکان لە بونی پارەو دەسەڵات دەردەکەون راستگۆن یا بە پێچەوانە وە .\nگۆشار وپیلان بە ئاراستەی جیاو بە مەبەسەتی شاراوە، لەسەر گۆران هەیە. بۆیە دەبێ وەئاگا بین .گرنگ نیە لە کۆیین ـ‌گرنگتر چەند پابەندی ئسەرەتاکانی دروستبونی گۆرانین کە بە سەرکردایتی کاک نەوشیروان دارێژرا.\nکارنامەو رەفتارو هەڵوێستی دورستی ئۆرگان و کەسەکانی نزیکمان دەخاتەوە لە بەدیهێنانی ئامانجەکانمان .راستە مێژوی گەلان و گۆرانکارییکان داینەمۆکەی جۆش و خرۆش بوە.بەڵام بەبێ ئاوێتەکردنی ئەقڵانیەت ،جگە لە ژاوەژاو هیچ بەرهەمێکی تری نابێت بۆیە پەرپرسیاریەتیکی گەورە لە ئە ستۆی گۆرانخوازانە ،دەبێت لە سەر هەست وهەڵوێست بن هەڵسەنگاندن و پێوەرو بریارەکانیان، دەبێتە بنەمایەکی دورست بۆ سەرجەم پرسەکان. ئیدی رەفتار دەبێتە سەنگی مەحەک؟!


Diplomatic Magazine | ئه‌و ده هۆكاره چین، رێ له‌كۆرۆنا ده‌گرن له كوردستان كاره‌سات بخوڵقێنێت؟\nئه‌گه‌ر دۆخه‌كه ئاوا به‌رده‌وام بێت كۆرۆنا به ئاسانى تێكده‌شكێت\nسه‌ره‌راى تۆماركردنى رۆژانه‌ى هه‌ڵگرانى ڤایرۆسى كۆرۆنا، به‌ڵام به‌پێى به‌دواداچوونێكى مه‌یدانى و وه‌رگرتنى زانیارى و به‌ڵگه‌كانى پێشتر، پێشبینى ئه‌وه ده‌كرێت، ئه‌گه‌ر ژماره‌ى توشبوانیش زۆرتر بێت به‌ڵام كاره‌سات ناخوڵقێت.\nئه‌گه‌ر به‌وردى هۆكاره‌كان سه‌یر بكه‌ین، ئه‌وه‌مان بۆ ده‌رده‌كه‌وێت به‌جدى هه‌رێمى كوردستان تایبه‌تمه‌ندى خۆى هه‌یه له‌رووى به‌ره‌نگاربوونه‌وه‌ى كۆرۆنا وه‌ك په‌تایه‌كى كوشنده.\nئه‌و ده هۆكارانه چین؟\nیه‌كه‌م: چڕى ژماره‌ى دانیشتوان\nبه‌پێى زانیارییه ته‌ندروستییه‌كان ئه‌وه بووه‌ته به‌ڵگه‌یه‌كى حاشا هه‌ڵنه‌گر كه كۆرۆنا دۆستى قه‌ره‌باڵغى و چڕى ژماره‌ى دانیشتوانه كه به‌خێرایی تیایدا بڵاو ده‌بێته‌وه، هه‌ربۆیه كوردستان به‌به‌راورد به‌و شوێنانه‌ى وه‌ك ووهان له چین و قوم و تاران له ئێران و هه‌روه‌ها ئیتاڵیا، ژماره‌ى دانیشتوانه‌كه‌ى ئێجگار كه‌مه و هێنده‌ى یه‌كێك له‌شاره‌كانیشیان نابێت.\nووهان كه سه‌ره‌تاى به‌ڵاو نه‌هامه‌تییه‌كه له‌وێوه ده‌ستى پێكرد، ژماره‌ى دانیشتوانه‌كه‌ى 60 ملیۆن كه‌سه و ته‌واوى چینیش ده‌گاته یه‌ك ملیارو نیو، به‌ڵام كوردستان به‌هه‌موویه‌وه نزیكه‌ى ته‌نها شه‌ش ملیۆن كه‌س ده‌بێت و هه‌ر پارێزگایه‌كیش ئه‌وپه‌رى ملیۆنێك تا ملیۆن و نیوێك ده‌بـێت (له‌كاتێكدا هه‌ڵه‌بجه‌ى شه‌هید نیو ملیۆنیش نابێ).\nكه‌واته كه‌مى ژماره‌ى دانیشتوان له پارێزگاكانى هه‌رێمى كوردستان، گه‌وره‌ترین شه‌فاعه‌ت ده‌بێ بۆ رزگار بوون له په‌تایه‌كى كوشنده.\nئه‌مه جگه له‌وه‌ش شوێنه قه‌ره‌باڵغه‌كانى زۆر كه‌من و رێگاكانى گواستنه‌وه‌ى زۆر نه‌چوون به‌ناویه‌كدا و له‌ته‌واوى كوردستانیش یه‌ك میترۆى لێ نییه كه لانكه‌ى بڵاوبوونه‌وه‌ى ڤایرۆسه‌كه‌بوو له وڵاتێكى وه‌ك ئێران، به‌هۆى قه‌رباڵغى و به‌رزى رێژه‌ى ((شێ)) تیایدا.\nوێنه‌یه‌كى شێدارى ووهان\nدووه‌م: خێرایی و گرتنه‌به‌رى رێوشوێن\nچین له‌دواى بڵاوبونه‌وه‌ى ڤایرۆسى كۆرۆنا زۆر به‌خێرایی حكومه‌ت و كه‌رتى ته‌ندروستى وڵاته‌كه‌ى هاتنه ده‌ست بۆى و توانیان به‌نزیكه‌ى دوو مانگ دۆخه‌كه به‌شێوه‌یه‌ك كۆنترۆڵ بكه‌ن ئه‌مرۆ ژیان له‌و وڵاته ئاسایی ببێته‌وه.\nبه‌ڵام حكومه‌تى هه‌رێمى كوردستان پێش روودانى هیچ كاره‌ساتێكى نه‌خوازراو ئه‌و كارانه‌ى كرد كه چین له‌كاتى ته‌شه‌نه‌سه‌ندنى ڤایرۆسه‌كه‌دا كردنى وه‌ك: (كه‌ره‌نتین و داخستنى شوێنه گشتییه‌كانى وه‌ك مزگه‌وت و كه‌نیسه‌و و راگرتنى خوێندن و ده‌وام و هتد.)\nكه‌ئه‌مه‌ش به‌ته‌واوى بڵاو بونه‌وه‌ى ڤایرۆسه‌كه‌ى راگرت، ته‌نانه‌ت كوردستان زیاتر له‌چین ئه‌مه‌ى كردوو، چونكه ئه‌وانه‌شى كه‌ره‌نتین ده‌كرد كه گوماناوى بوونایه، نه‌ك هه‌ڵگرى ڤایرۆسه‌كه.\nسێیه‌م: دروستكردنى لیژنه‌كانى رووبه‌رووبونه‌وه‌ى كۆرۆنا\nله هه‌رپارێزگاو قه‌زایه‌ك لیژنه‌ى رووبه‌روو بوونه‌وه‌ى كۆرۆنا به‌خێرایی پێكهێنران كه ده‌ستیان كرد به رشتاندنى كحول و ده‌رمانى دژه ڤایرۆس له كوچه‌و كۆڵان و بازار و ناو شاره‌كان.\nهه‌روه‌ها بڵاوكردنه‌وه‌ى رێنمایی خێرا و هوشیاركردنه‌وه‌ى هاوڵاتیان و پابه‌ندكردنیان به‌رێنماییه ته‌ندرووستییه‌كان له‌نێو ماڵه‌كانیاندا.\nره‌نگه وته‌ى هه‌ندێ له پسپۆران ته‌واو دروست بێت كه به‌جدى ئه‌و فۆرمى كۆرۆنایه‌ى هه‌رێمى كوردستان جیاوازه له‌وه‌ى ئێران و ووهان یان وڵاتێكى دیكه، چونكه رێژه‌ى كوشنده‌ییه‌كه‌ى ته‌واو جیاوازه.\nچواره‌م: ده‌رنه‌كه‌وتنى ڤایرۆسه ترسناكه‌كه\nده‌وترێت ئه‌م ڤایرۆسه دوو جۆر بێت یه‌كێكیان زۆر كوشنده بێ وه‌ك ئه‌وه‌ى له ئێران بڵاو بوویه‌وه‌و به‌رپرسه‌كانى به‌خێرایی هاتنه سه‌رخه‌ت و ئاماژه‌یان به‌وه كرد كه ڤایرۆسه‌كه‌ى ئه‌وان جۆرێكى تر بێت، یاخود ده‌وترێت كۆرۆنا به‌پێى وڵاتان و كه‌ش و هه‌وا خۆى ده‌گۆڕێت.\nبۆیه باس له‌وه‌ش ده‌كرێت ئه‌و ڤایرۆسه‌ى گه‌شتۆته هه‌رێم لاواز بێت و نه‌توانێ نیشانه‌كانى خۆى به ئاسانى له‌سه‌ر جه‌سته‌ى توشبوان و هه‌ڵگرانى ڤایرۆسه‌كه ده‌ربخات.\nته‌نانه‌ت ئه‌و كه‌سانه‌ش كه‌وا تووش بوون له‌هه‌رێمى كوردستان به‌پێى لێدوانى به‌رپرسانى ته‌ندروستى له هه‌رێم، زۆربه‌یان ته‌نها هه‌ڵگرى ڤایرۆسه‌كه‌ن و هیچ كێشه‌یه‌ك له ته‌ندروستیاندا نییه، ئه‌مه‌ش جگه له‌وه‌ى تا ئێستا ئه‌وانه‌ى توشبوون، زۆربه‌یان گه‌نجن، به‌ڵام ته‌ندروستى و له‌شساخى توشبوانیش "رێكخراوى ته‌ندروستى جیهانى توشى سه‌رسورمان كردووه".\nهه‌روه‌ها له‌و سه‌د كه‌سه‌ى كه‌وا هه‌ڵگرى ڤایرۆسه‌كه‌ن تاكو ئێستا، له‌كوردستان ته‌نها دوو كه‌سیان به‌و ڤایرۆسه مردوون، كه ئه‌مه‌ش دیسان سه‌ره‌راى ئه‌وه‌ى نه‌خۆشى دێرژخایه‌ن و كوشنده‌ى پێشتریان هه‌بووه به‌ڵام گومانیش ده‌كرێت كه به ڤایرۆسه‌كه‌ش نه‌مردبن.\nپێنجـ‍ه‌م: دره‌نگ كه‌وتنى ڤایرۆسه‌كه\nله پارێزگایه‌كى وه‌ك هه‌ڵه‌بجه‌ى شه‌هید، كه هاوسنوره له‌گه‌ڵ ئێران، هه‌رچه‌نده بۆ ماوه‌ی مانگێكى ته‌واو ده‌چێت ڤایرۆسه‌كه له‌كوردستان حاڵه‌تى لێ تۆمار كراوه، به‌ڵام تاكو ئێستا ڤایرۆسه‌كه له‌وێ هیچ حاڵه‌تێكى تۆمار نه‌كراوه (یه‌ك هاوڵاتى نه‌بێت كه ئه‌ویش له كه‌ره‌نتینه‌كانى سلێمانى بووه) ته‌نانه‌ت رۆژ به‌رۆژ كه‌ره‌نتینه‌كانى پارێزگاكه‌ش چۆڵ ده‌بن و  زیاد له 200 كه‌سى كه‌ره‌نیتنه‌كراویش ته‌نها نزیكه‌ى سى كه‌س ماونه‌ته‌وه.\nبه‌پێى زانیارییه‌كان پێده‌چێت ڤایرۆسه‌كه دوا كه‌وتبێت له‌هه‌رێمى كوردستان، كاتێك گه‌شتبێت كه هه‌موو رێگاكانى بڵاوكردنه‌وه‌ى لێگیرابن، بۆیه ئه‌گه‌ر زۆره هه‌رێم ڤایرۆسه‌كه‌ى تێپه‌راندبێت( سه‌ره‌راى ئه‌وه‌ى هێشتا كه‌سانێك هه‌ن توشبون و به‌ڵام نه‌دۆزرانه‌ته‌وه).\nبه‌رزى رێژه‌ى ته‌مه‌ن و پیرو په‌كه‌وته‌و به‌ساڵاچوان له وڵاتێكى وه‌ك ئیتاڵیا هۆكارى سه‌ره‌كى كاره‌ساته‌كه بووه.\nبه‌هۆكارى ئه‌وه‌ى كوردستان له‌چاو وڵاتێكى وه‌ك ئیتاڵیاو چین كه‌مترین رێژه‌ى پیرو به‌ساڵاچوانى هه‌یه، ئه‌وه‌ش هۆكارێكى تره ئه‌گه‌ر ڤایرۆسه‌كه‌ش بڵاو ببێته‌وه ناتوانێ كاریگه‌رى زۆر دانێت.\nبه‌پێى داتاو لێكۆڵینه‌وه‌كان له‌سه‌ر ئه‌و نه‌خۆشانه‌ى كه‌وا له‌چین به‌هۆى ڤایرۆسه‌كه‌وه مردوون، نزیكه‌ى ٪80 ئه‌و كه‌سانه بوون كه ته‌مه‌نیان له‌سه‌روى 80 ساڵه‌وه بووه و نه‌خۆشى پێشتریان له‌گه‌ڵدا بووه.\nهه‌روه‌ها له ئیتاڵیاش كاره‌ساته‌كه جگه له‌وه‌ى ده‌گه‌رێته‌وه بۆ كه‌مته‌رخه‌مى حكومه‌ت له‌سه‌ره‌تاوه، وڵاته‌كه‌ش به‌وه ناسراوه كه وڵاتى پیران و به‌ساڵاچوانه، ته‌نانه‌ت كار گه‌شته ئه‌وه‌ى حكومه‌ت ته‌نها فۆكه‌س بخاته سه‌ر گه‌نجه‌كان و ده‌ست له پیره‌كان به‌ر بدات.\nحه‌وته‌م: رێژه‌ى ئالووده بوون به ماده هۆشبه‌ره‌كان و نه‌خۆشییه ترسناكه‌كان\nشتێكى نالۆژیكییه كوردستان به‌راورد بكه‌ین به وڵاتێكى وه‌ك ئێران له‌رووى به‌كارهێنانى ماده هۆشبه‌ره‌كان و رێژه‌ى ئالووده‌بون و توشبوان، هه‌روه‌ها له‌وه‌ش نالۆژیكیتر ئه‌وه‌یه كوردستان به‌راورد بكه‌ین به وڵاتێكى ئه‌وروپى له‌رووى بڵاوبوونه‌وه‌ى ئایدزو نه‌خۆشیه ترسناك و كوشنده‌كان.\nكه بێگومان ئه‌م دوو هۆكاره‌ش حاشا هه‌ڵنه‌گرن كه پزیشه‌كه‌كان هاوران له‌سه‌رى كه هه‌ركه‌سێك یه‌كێك له‌و نیشانه‌ى پێشترى تێدا بێت ئه‌وا ڤایرۆسى كۆرۆنا زۆر به ئاسانى پێى ده‌وترێت و جه‌سته‌ى ماندوى ئه‌و كه‌سه وێران ده‌كات.\nهه‌شته‌م: تواناى به‌رگرى جه‌سته‌ى تاكى كورد\nهاورێیه‌كم بۆى باس كردم، كه له‌سه‌ره‌تاى بڵاوبوونه‌وه‌ى ڤایرۆسه‌كه له ئێران، پێش گه‌رانه‌وه‌ى زۆر ترساوه‌و رۆشتووه پشكنین بۆ خۆى بكات (چونكه ئه‌و شاره‌ى ئه‌وى لێ بووه ڤایرۆسه‌كه كاره‌ساتى خوڵقاندووه)، دواى پشكنین كه هیچ كێشه‌ى نه‌بووه، پزیشكه‌كه پرسیارى لێكردوه كه خه‌ڵكى كوێیه؟، ئه‌ویش له وه‌ڵامدا گوتویه‌تى: باشورى كوردستان.\nپزیشكه‌كه گوتویه‌تى: ئێوه له‌كوردستان زۆرتر به‌روبوومى سروشتى و سه‌وزه‌و میوه‌ى ده‌شته‌كان و گیا ده‌رمانى شاخه‌كان ده‌خۆن، خۆتان دوور ده‌گرن له بابه‌تى له‌قووتوونراو كیمیاوییه‌كان، به‌راستى بمزانیایه خه‌ڵكى ئه‌وێیت پكشنینم بۆ نه‌ده‌كردى چونكه ئه‌م ڤایرۆسه به ئاسانى به سیسته‌مى به‌رگرى ئێوه ناوێرێت.\nكه‌واته ده‌كرێت سیسه‌مى به‌رگرى جه‌سته‌ى تاكى كورد یه‌كێكى دیكه له هۆكاره گرنگه‌كانى رووبه‌رووبوونه‌وى ڤایرۆسه‌كه بێت.\nنۆیه‌م: نه‌مانى ریسك و ترسناكى سه‌ره‌تاى ڤایرۆسه‌كه\nشتێكى ئاساییه كه هه‌موو روداو پێشهاتێك له‌سه‌ره‌تا ریسك و كاریگه‌رو مه‌ترسى زۆره، به‌ڵام دواتر مرۆڤه‌كان خۆیان ئاماده ده‌كه‌ن و دژه‌كه‌ى ده‌دۆزنه‌وه و هێدى هێدى ده‌یناسن وده‌زانن چۆن مامه‌ڵه‌ى له‌گه‌ڵدا بكه‌ن.\nبۆیه ئه‌مه‌ش هۆكارێكى زۆر گرنگه كه ئه‌گه‌ر له كوردستان رۆژانه‌ش ژماره‌ى توشبوانیش بۆ دوو هێنده به‌رز ببێته‌وه، ئه‌وا مه‌ترسى و كاریگه‌رییه‌كه‌ى وه‌ك سه‌ره‌تا نابێت.\nده‌یه‌م: مژدانه‌ى ناوخۆیى و جیهانى\nمژدانه‌ى رۆژانه‌ى چاكبونه‌وه‌ى توشبوان له‌ناوخۆى هه‌رێم و هه‌روه‌ها مژدانه‌ى رێكخراوى ته‌ندروستى جیهانى له‌باره‌ى به‌ره‌و پێشچوونى ئاماده‌كارییه‌كان و "ئه‌رێنى بوونى رێگرى كردن له كۆرۆنا ڤایرۆس" وا ده‌كه‌ن پێشبینى روودانى كاره‌سات قورس بێت.\nڤایرۆسه‌كه به‌ته‌نها ناتوانێ هیچ شتێك له جه‌سته‌ى مرۆڤێكى ساخ و سه‌لامه‌ت بكات.\nئه‌مانه هه‌موو هۆكارو ئه‌گه‌رێكى به‌هێزن، كاتێك كه حكومه‌تى هه‌رێمى كوردستان به‌مشێوه‌یه‌ى ئێستا به‌رده‌وام بێت له‌سه‌ر توندوتۆڵكردنى رێوشوێنه ئه‌منى و ته‌ندرووستییه‌كان، هه‌روه‌ها هاوڵاتیانیش پابه‌ند بن به رێمانییه‌كان، (تاكو له‌یه‌ك دوو هه‌فته‌ى دابێ)، به‌رچاوى هه‌موولایه‌ك رۆشنتربێت.\nبۆیه پێشبینى ده‌كرێت، ئه‌گه‌ر ژماره‌ى توشبوان و هه‌ڵگرانى ڤایرۆسه‌كه له‌رووى ژماره‌وه زیاتریش بێت (كه پێ ناچێت ئه‌وپه‌رى بگاته هه‌زار كه‌س)، ئه‌وا به‌م دۆخه‌ى ئێستاوه به‌هیچ شێوه‌یه‌ك كاره‌سات روو نادات له كوردستان.


ANF | نەتەوە یەكگرتووەكان: لە سێ مانگی سەرەتای ساڵی ٢٠٢٢ لە ئێران ١٠٥ کەس لەسێدارە دراون\nپێنجشه‌ممه, 23 Jun 2022, 09:37\nنەدا ئەلناشف جێگری مافی مرۆڤی سكرتێری گشتیی نەتەوە یەكگرتووەكان لەراپۆرتێكدا ئاماژەی بە دۆخی خراپی مافی مرۆڤ لەئێران كرد و رایگەیاند، بەرپرسانی ئێران تەنیا لە سێ مانگەی یەكەمی ساڵی ٢٠٢٢دا بەلانیکەمەوە ١٠٥ كەسیان لەسێدارە داوە، كە زۆرینەیان لە پێكهاتە ئیتنیکی، نەتەوەیی و مەزهەبیەكانن.\nئەلناشف رۆژی سێ شەممە، ٢١ حۆزەیران لە پنجاهەمین دانیشتنی ئەنجوومەنی مافی مرۆڤ لەجنێڤ، راپۆرتی ئانتۆنیو گۆتێرێس سكرێتری گشتی نەتەوە یەكگرتووەكانی لەسەر دۆخی مافی مرۆڤی ئێران بڵاوکردەوە.\nگۆتێرێس لەراپۆرتەكەیدا؛ دڵگرانی خۆی لەدۆخی مافی مرۆڤ لەئێراندا باس كردبوو و رایگەیاند، جێبەجێكردنی سزای لەسێدارەدان لە ئێراندا لە ساڵی ٢٠٢١ لەساڵانی رابردوو زیاتر پەرەی سەندوە.\nبەگوێرەی راپۆرتەكەی، بەلانیکەمەوە لە ساڵی ٢٠٢١دا ٣١٠ كەس لە ئێران لەسێدارە دراون، کە ١٤ یان ژن بوون.\nسكرتێری نەتەوە یەكگرتووەكان، سزای لەسێدارەدان لە دژی زیندانیان بەناڕەوا زانیووە و رایگەیاند؛ پرۆسەی دادگایكردنەوە و بەتاوانبار ناسینی ئەو كەسانە، نادادپەروەرانەیە.\nبەگوێری ئەو راپۆرتە؛ لەكانوونی دووەمی ساڵی ٢٠٢١ تا مارسی ٢٠٢٢ بەلانیکەمەوە دوو منداڵ لەئێران لەسێدارەدراون و ٨٥ منداڵی تریش چاوەڕوانی لەسێدارەدانن.\nبەكارهێنانی توندوتێژی لەرادەبەدەر بەرامبەر بەدەستگیركراوان\nئەلناشف لەبەشێكی تری راپۆرتەكەیدا دەڵێت: "دۆخی میزاجی و كەیفی بەرپرسان و زۆر بەكارهێنانی توندوتیژیی لە ڕادەبەدەر بەمەبەستی كۆشتنی ئەو كەسانە، كاری كۆڵبەری و گواستنەوەی سۆتەمەنی دەكەن و هاوكات بەكارهێنانی توندوتیژی بەرامبەر بەگردبوونەوە ئاشتیخوازانەكانی گەل و دەستگیركراوان بەهەموو شێوەیەك درێژەی هەیە و هیچ كاردانەوەیەكیش لەدژی ئەو بەرپرسانە نییە، بەو توندوتیژیانە هەڵدەستن".\nسكرتێری گشتیی نەتەوە یەكگرتووەكان بەئاماژەدان بە بەكارهێنانی توندوتیژی بەرامبەر بەدەستگیركراوان و دەستڕانەگەیشتنی ئەو كەسانە بەدام و دەزگا تەندرۆستیەكان، رێژەی گیان لەدەستدان لەزیندانەكانی ئەو وڵاتە زیاتر بووە و ئەمەش جێگەی دڵگرانییە".\nپێكهاتە نەتەوەیی و ئاینییەكان؛ گەورەترین قوربانیانی مافی مرۆڤن لە ئێراندا\nئانتۆنیو گۆتێرێس؛ لەبەشێكی تری راپۆرتەكەیدا رایگەیاندوە؛ پێكهاتە كۆمەڵایەتیە نەتەوەییەكان، بەهۆی داواكارییە رەواكانیان لەوانە خۆێندن بەزمانی دایك، لەلایەن رژێمی ئێرانەوە دەكرێنە ئامانج. لەراپۆرتەكەدا ئاماژە بەسەركوتكردنی كۆمەڵگەی بەهاییش كراوە.\nهاوكات هەر لەو راپۆرتەدا، ئاماژە بەسەركوتكردنی ناڕەزایەتیەكانی گەل لەخوزستان، سەركوتكردنی ناڕەزایەتیە پیشەییەكان و هەڵسوكەوتی بەرپرسانی رژێم لەگەڵ بنەماڵەی قۆربانیانی مانگی تەشرینی ٢٠١٩ دەكات.


جێن ساكی : ئەمریكا ئامانجی هێرشەكەی هەولێر نەبوو – Esta News\nجێن ساكی : ئەمریكا ئامانجی هێرشەكەی هەولێر نەبوو\nکۆشکی سپی لەبارەی هێرشە مووشەکییەکەی ئێران بۆ سەر هەولێر رایگه‌یاند، ئەمریکا ئامانجی هێرشەکە نەبووە.\nجێن ساکی، وتەبێژی کۆشکی سپی، لە کۆنفڕانسێکی رۆژنامەوانیدا رایگەیاند، واشنتن پێیوایە ئەو گرژییانەی لە چەند رۆژی رابردوودا لە لایەن ئێران، کۆریای باکوور و چینەوە هەڵکشانیان بەخۆوە بینیوە، پەیوەندییان بە هێرشی رووسیا بۆ سەر ئۆکرایناوە نییە.\nوتیشی: “هیچ کارمەندێک یان ستافێکی ئەمریکی لە هەولێر زیانی پێنەگەیشتووە و وەک خۆی دەڵێت ئەمریکا ئامانجی هێرشەکە نەبووە”.\nهاوکات، کاتێک پرسیار لە جۆن کێربی، وتەبێژی پێنتاگۆن کرا لەبارەی هێرشەکەی سەر هەولێر و ئەگەری ئەوەی کە ئەمریکا ئامانجی سەرەکیی هێرشەکە بووبێت؛ وتی: “سوپای پاسداران رایگەیاندووە کە ئەوان کێیان بە ئامانج کردووە”.\nبەرەبەیانی رۆژی یەکشەممە 13ی ئازاری 2022، بە 12 مووشەک هێرش کرایە سەر هەولێر و سوپای پاسداران بەرپرسیاریێتییەکەی لە ئەستۆ گرت.\nلەبارەی هۆکاری هێرشەکەوە سوپای پاسداران ئاماژەی بەوە دا، “لە ئەنجامی تاوانەکانی ئەمدواییەی رژێمی ساختەی زایۆنی و راگەیاندنی پێشتر بەوەی کە ئەو تاوانانە بێ وەڵام نامێننەوە، شەوی رابردوو ناوەندی ستراتیژیی پیلانگێڕی و ئاژاوەنانەوەی زایۆنیستەکان بە مووشەکە بەهێزەکانی سوپای پاسداران کرانە ئامانج”.\nبەڵام حکومەتی هەرێمی کوردستان پاساوەکەی پاسداران بۆ هێرشەکە بەبێ بنەما ناودەبات و دەڵێت: “بۆ شاردنەوەی تاوانە قێزەونەکەیانە”.\nهێرشەکەی سەر شاری هەولێر، کە شوێنی سڤیلی کردە ئامانج، لەسەر ئاستی نێوخۆی هەرێمی کوردستان و عێراق، زۆر بە تووندی سەرکۆنەکرا، لێژنەی لێکۆڵینەوەش لەبارەی هێرشەکە و پاساوەکەی پاسداران بۆ هێرشەکە پێکهاتووە.


کوردیپێدیا - لەئاست ئەو کۆمەڵکوژییە بێ دەنگ نابین ڕوفاتی کوژاروەکانی شەڕی ناوخۆ بگەڕێننەوە بۆکەس و کاریان\n📝 لەئاست ئەو کۆمەڵکوژییە بێ دەنگ نابین ڕوفاتی کوژاروەکانی شەڕی ناوخۆ بگەڕێننەوە بۆکەس و کاریان | پۆل: بەڵگەنامەکان | زمانی بابەت: 🏳 کوردیی ناوەڕاست\nلەئاست ئەو کۆمەڵکوژییە بێ دەنگ نابین ڕوفاتی کوژاروەکانی شەڕی ناوخۆ بگەڕێن...\nچاڕەنوسی دیل و بێسەرو شوێنکراوانی شەڕی ناوخۆی کوردستان لە یادی تێپەڕبونی 21 ساڵەی ئەو شەڕەدا ئاشکرا کران و هەموو ئومێدی کەس و کاری قوربانییەکان و مرۆڤ دۆستان بۆ مانەوەی ئەوان لەژیاندا ، لەناو بران کە ژمارەی کوژراوانی ئەم تاوانە بە گوێرەی ئامارە نا فەرمیەکان زیاتر لە 12 هەزار کەسە و زیاتر لە 400 کەسیش بێ سەروشوێنن!!\nئێمە وەک رێکخراوی چاودێری کوردۆساید _ چاک وێرای ئیدانەکردنی بێباکی کابینەکانی حکومەتی هەرێمی کوردستان لەبەرامبەر خەمساردی نواندنیان و دەستی بەدەستی کردنی کەس و کارەکانیان لە مەڕ چارەنوسی قوربانیەکان و دیلەکانی شەڕی ناوخۆ لە ماوەی 21 ساڵی رابردودا، سوربونی خۆمان لەسەر هەڵوسێتەکانمان دوپات دەکەینەوە بۆ دادگای کردنی تاوانبارانی شەڕی ناوخۆ لەداگایەکی دادپەروەرانە و سەربەخۆدا، چونکە لە پشتی هەڵگیرسانی شەڕی ناوخۆی حیزبەکوردیەکاند لەدوای ڕاپەرینی بەهاری ساڵی 1991 ، چەندین تاوانبا رهەیە کەدەبێت بەتاوانباری جەنگ و پشتگیرکردن لە کوشتنی خەڵکی کوردستان بدرێنەدادگا و مافی تاوانەکانی خۆیان وەربگرن.\nڕبَکخراوی ئێمە لەئاست ئەم کۆمەڵکوژییە بێ دەنگ نابێت و لەهەنگاوی یەکەماندا وەک هەڵوێستێکی شلگێڕانە داوای ئاشکراکردنی شوێنی کوشتن و شاردنەوەکانیان دەکەین و دەبێت کەس و کاری دیل و بێ سەرو شوێنکراوەکان کە ئێستا چارەنوسیان ئاشکرا کراوە، ڕوفاتەکانیان بگەڕێنرێتەوە بۆکەس و کارەکانیان، بۆئەوەی وەک کەس و کاری ئەنفال کراوەکانمان لە چاوەڕوانی ئازیزانیاندا لەوەزیاتر فرمێسکی خوێنین نەڕێژن ؟!\nداواکارین لە سەرجەم رێکخراوەکانی مافی مرۆڤ و مرۆڤ دۆستان پشتگیریمان بکەن بۆئەوەی ئەم تاوانە قیزەونانەی پارتە بەشەڕهاتووەکان فەرامۆش نەکەین و ڕێگە نەدەین جارێکی تر کورد بەدەستی کورد ئەنفال بکرێتەوە و بەکۆمەڵ بیان شارننەوە.\nرێکخراوی چاودێری کوردۆ ساید –چاک\n📅 رۆژی دەرچوون: 08-05-2015\n➕ ئەم بابەتە لەلایەن: (هاوڕێ باخەوان)ەوە لە: May 15 2015 2:45PM تۆمارکراوە\n👁 ئەم بابەتە 4,938 جار بینراوە\n📷 فایلی وێنە 1.0.1 16 KB May 15 2015 2:45PM هاوڕێ باخەوان


لەم ڕۆژانەی پێشوو هەواڵێكمان بەر چاو كەوت سەبارەت بە گەڕان بە دوای هاوڕەگەزخوازان و گرتنیان لە شاری سلێمانیدا، لە لایەن هێزەكانی ئاسایش و پۆلیسەوە. ئەم هەواڵە هەم سەرنجی ڕاكێشام و هەم هێندەی هەوڵێكی خەمهێن بوو هیچ جێی خۆشحاڵی و دەست خۆشی من نەبوو وەكو دەستخۆشییەكانی زۆربەی خەڵك.\nئەگەر چی هیچ كەسێكی هاوڕەگەزخوازم لە ژیانمدا لە نزیكەوە نەناسیوە و پێشتر هەڵسوكەوتی ئەم جۆرە لە مرۆڤ بۆ منیش وەكو زۆربەی خەڵكی كوردستان جێگەی قبووڵ نەبووە بگرە مایەی شەرمەزاری زۆریش بووە. بەڵام خۆشحاڵم كە ئێستا و لە پاش ئەوەی لە چەندین سەرچاوەی تەندروستی دەروونی و زانستییەوە بۆم دەركەوت كە ئەم دۆخی بیركردنەوە لە ژیانی سێكسی لای بەشێك لە مرۆڤەكان نە نەخۆشییە و نە نەنگییە، بگرە ڕەنگدانەوەی خودی پێكهاتەی لەشی مرۆڤەكانە بۆ جۆری پێداویستی حەزە سێكسییەكانیان نەوەك گوناهە كردن یان لادانی ئەخلاقی. ڕەنگە ناوهێنانی ئەم جۆرەش لە خەڵك بە لادەر یان شاز لە حەزی ژن و پیاوی ئاسایی، لەوەوە سەرچاوەی گرتبێت كە ئەمانە هێندەی نەبوون شاراوە و نادیار بوون لە چاوی تانە و تەشەر و سزای كۆمەڵایەتی و ئایینی و یاسایی، دەنا بەشێك ئەگەر‌بە ڕێژە كەمیش بووبن لە مرۆڤەكانی هەر كۆمەڵگایەك هاوڕەگەزخواز بوون بە هەموو جۆرەكانییەوە و بە درێژایی مێژوو بەڵام بە شاراوەیی و دوور لە چاوی كەسوكار و كۆمەڵگا و دەسەڵات.\nئەگەر چی من بە وردی ئاگاداری ئەو كەمپەینەی هێزەكانی ناوخۆ نیم كە مەبەستیان گرتنی هەر هاوڕەگەزخوازێكە یان ئەو كەسانەی كە بە دوای مناڵی خوار تەمەنی هەژدەساڵەوەن لە ڕەگەزی نێر ئەوەی كە بە زمانە گشتییەكە پێی دەڵێن (مناڵباز-هەتیوباز)(pedophile) كە ئەمە بۆ خۆی تاوانێكی قێزوەنە كە لە ژێر سایەی هەر سیستەم و كۆمەڵگایەك جێگەی ڕەزامەندی نیە. یاخود ئەگەر مەبەست لەم كەمپەینە گرتنی خەڵكانێكە كە بازرگانی بە مەسەلەی هاوڕەگەزخوازییەوە دەكەن ئەوا ئەوەش جێگەی دەست خۆشییە بەڵام دەكرێ چاوێكیش لەو هەموو بێ سەروبەری یانەی لەشفرۆشییانەش بكەن كە هەندێكیان بەرپرسی باڵاشیان لە پشتیانەوەیە وەك ئەڵێن، كە ئەمە لادانە و بە هەدەردانی دەرامەت و تەندروستی تاكەكانی لێدەكەوێتەوە نەك هاوڕەگەزبازی ئارەزوومەندانە.\nبەم پێشەكییەش ویستم تێگەیشتنێك لای خوێنەر دروست بكەم كە ئەو هاوڕەگەزخوازییەی ئارەزوومەندانە دوو پیاو یان دوو ژن بە پەیوەندییەكی سۆزداری بە یەكەوە دەبەستێتەوە هەق نیە بەر شاڵاوی گرتن و سزای یاسا بكەون یاخود بەر‌تانە و تەشەری كۆمەڵگا و پیاوانی ئایینی بكەون. چونكە دواجار ئەوان نە تاوانبارن بەرانبەر بە خودا كە ئەو بەهرەیەی پێ بەخشیوون و نە تاوانباریشن بەرانبەر بە كۆمەڵگا چونكە ئەوە كۆمەڵگاكانن كە نەزانن بە دۆخی ئەمان و مامەڵەیەكی تەندروستییان لە گەڵ ناكەن، دەنا ئەمانە مامەڵەیەكی تەندروستی لە گەڵ لەشی خۆیان ئەكەن و هیچ زیانێكیان بۆ كەسی دیكە نیە.\nئەگەر تا ئەمڕۆش ئایین تەنها ڕەگەزی ژن و پیاو ئەناسێت و كۆمەڵگا دواكەوتووەكان و یاسا و ڕێسا نەریتییەكانیان لە دەرەوەی پەیوەندی ژن و پیاو نەزانن بە هیچ جۆرە پەیوەندییەكی دیكە، ئەوا زانستی فسیۆلۆژی و ڕەوانشوناسی گەیشتوونەتە بەرئەنجامی گەلێك سەیر و سەمەرە كە لە نێوان ژن بوونی سەدد دەر سەدد و پیاوبوونی سەد دەر سەد دەیان دۆخی دەروونی وسێكسوالتی و فسیۆلۆژی جۆراووجۆر هەن كە هەموویان مایەی هەم بەزەیی و یارمەتی دانن و هەم دەشبنە پاڵنەرێك تا لە ڕێگەی سەلماندنە دەروونی و زانستییەكانەوە كار بۆ دۆزینەوەی جێگەی شیاو بۆئەم مرۆڤانە لە كۆمەڵگادا بكەنەوە. بەمەش بەدەرلە جیاوازییان وەك هەر ژن و پیاوێكی ئاسایی تەماشایان بكەن و ڕێزیان لێ بگرن. هەموو ئەمانەش بەوە دەكرێت كە هەم پیاوانی ئایینی و دەزگا ئایینییەكان لەم پێگەیشتنە زانستییانە ئاگادار‌بكرێنەوە و بەرچاوڕوونییان پێ بدرێ و هەم یاسا و ڕێسایەك ڕێك بخرێت بۆ ڕێكخستنی ژیانی هاوسەرگیری و پێكەوەبوونی ئەم جۆرە مرۆڤانە.\nچونكە بۆ هەمووان ئاشكرایە كە هەر سێ ئایینە ئیبراهیمییەكە بە نەشیاوترین شێوە مامەڵەی لە گەڵ ئەمانە كردووە و بە شاز و لادەر و تاوانبار وێنای كردوون. یاسا نەریتی و یاسا دانراوەكانیش دوای ئایینەكان كەوتوون لە چارسەری ئەم كەسانە لە كۆمەڵگا دواكەوتوو و باوەڕدارەكاندا. بەڵام ئەم حاڵەتە بە جۆرێكی دیكە گۆڕاوە لە دونیای ڕۆژئاوادا ئەمڕۆ بە دوو هۆكاری سەرەكی، ئەویش بە هۆی سیستەمی پیادەكراوی سێكولار كە مەودای داوه بە مرۆڤایەتی دوور لە بڕیاری پێشوەختەی بێ بنەمای ئایینی ڕێگەچارە بۆ كێشەی مرۆڤەكان بدۆزێتەوە. هۆكاری دووەمیش ئەو پێشكەوتنە زانستییانە لە تێگەیشتن لە دۆحی ئەم مرۆڤانە مەڵبەندەكەی ڕۆژئاوا بووە. بۆیە دەبینین ئەمڕۆ لە ئەوروپا پەیوەندی هاوڕەگەزخوازان بە یاسا رێكخراوە و ئەوان وەكو خوشك و براكانیان لە ژن و پیاو چالاكن لە هەموو بوارەكانی ژیان و خاوەن پێگە و ڕێزی خۆیانن. هەر تانەو تەشەرێكیش لەم كەسانە لە لایەن هەركەس و لایەنێكەوە ئەچێتە خانەی ڕەگەزپەرستی و سزای توندی بۆ دانراوە.\nئەمڕۆ لە وڵاتێكی وەكو نەرویج ساڵانە ڤیستیڤاڵێكی گەورە لە ناوەڕاستی مانگی شەشدا بۆ هاوڕەگەزخوازان یان لادەرەكان وەكو خۆیان ناویان لێ ناوە (مەبەست لەم لادانەش تاوانباركردن نیە، بەڵكو مەبەست لێی لادانی سروشتی لەشی ئەمانە لە دوو ڕەگەزە باوەكە)، دەگێڕن، مەبەست لەم ڤیستیڤاڵە دەربڕینی خۆشییە بۆ ئەوەی كە لە كۆمەڵگادا جێگەیان بۆتەوە. لەم ساڵانەی پێشوودا وەزیری تەندروستی نەرویجی BENT HOYE كە بە شێوە پیاوە، بەڵام وا دیارە خۆی وەكو ژن ئەبینێت، دەركەوت لە گەڵ پیاوێكدا كە ئەو واتا جەنابی وەزیر بە پیاوەكەم ناوی هێنا و ڕایگەیاند كە ئێمە لە 2000ەوە هاوسەرگیریمان كردووە. ساڵانە لەم ڤیستیڤاڵەدا چەندین كەسی نوێ ڕەگەز و هەستی ڕاستی خۆیان ڕائەگەیێنن بۆ یەكەم جار. ئەوەی جێگەی داخە بۆ هاوڕەگەزخوازان لە كوردستان ئەوەیە كە زانست سەلماندوویەتی كە ئەوان تاوانبار نین و خودا وەهای دروست كردوون، تۆ بڵێی هێندەمان دكتۆر و دەرونناسی بە ئاگانەبێت لە كوردستان تا دەسەڵات و كۆمەڵگا لەم دۆخە وشیار بكەنەوە تا ئەم ستەمە لەم مرۆڤانە نەكەن؟ بۆ ئەوەی ڕۆژێكیش بێت و هاوڕەگەزخوازی كوردیش خۆی ئاشكرا بكات و لە دۆڵاب بێتە دەرێ.\n٭ تێبینی/ لە وڵاتی نەرویج گوزارشتێك بەكاردەهێنن بۆ ئەو كەسانەی كە ڕەگەز و مەیلی ڕاستی خۆیان بۆ یەكەم جار ئاشكرا ئەكەن پێیان دەڵێن فڵانە كەس (لە دۆڵاب هاتە دەرێ) واتا خۆی ئاشكرا كرد.


📅 01-10-2017 رێکەوت و رووداو (کڕۆنۆلۆژیا)\n📅 کاتی تۆمارکردن Oct 1 2017 12:00AM\n👁 ئەم بابەتە 8,821 جار بینراوە\nباکووری کوردستان - تەقاندنەوەی ئەشکەوتە مێژووییەک [ زۆرتر... 👁] ✖ ✖ 10 9 ✔ 99% ✍ هـ.ب. 1-10-2017 0:00:00\n👁 ئەم بابەتە 6,723 جار بینراوە\n👁 ئەم بابەتە 8,129 جار بینراوە\n📅 25-12-2017 رێکەوت و رووداو (کڕۆنۆلۆژیا)\n📅 کاتی تۆمارکردن Dec 25 2017 12:00AM\nباکووری کوردستان - لەکاتی ئەنجامدانی ئۆپەراسیۆنە [ زۆرتر... 👁] ✖ ✖ 6 4 ✔ 99% ✍ هـ.ب. 25-12-2017 0:00:00\n📅 28-05-2018 رێکەوت و رووداو (کڕۆنۆلۆژیا)\n📅 کاتی تۆمارکردن May 28 2018 12:00AM\n👁 ئەم بابەتە 4,045 جار بینراوە\nباکووری کوردستان - لە دێرسیم لە باکوری کوردستان ئ [ زۆرتر... 👁] ✖ ✖ 12 7 ✔ 99% ✍ هـ.ب. 28-5-2018 0:00:00\n📝 پەرلەمانتارێکی گۆڕان دەقی رێککەوتنی بافڵ تاڵەبانی و هادی عامری بڵاودەکاتەوە بەڵگەنامەکان\n📅 کاتی تۆمارکردن Oct 16 2017 11:01PM\nدەقی رێککەوتنی بافڵ تاڵەبانی و هادی عامری بۆ گەڕان [ زۆرتر... 👁] ✖ ✖ 2 1 ✔ 99% ✍ هـ.ب. 16-10-2017 23:01:42


میدیای حزبەکانی دەسەڵات بەتەمای چین؟\n"کابینەی حکومەت بە سەرجەم وەزیرەکانیەوە و تێکڕای فەرمانبەرەکانی کەرتی تایبەتەوە، کرێ گرتەی خەڵکن" دەبێ هەموومان بەم تێگەیشتنەوە بڕوانینە حوکمڕانی و پێمان وابێ بودجەی بەردەستی حکومەت و ئەو موچانەی دەدرێن بە وەزیرەکان و فەرمانبەرەکان و ئەو خەرجیانەی دەکرێن، هەمووی موڵکی خەڵکن و خەڵک حکومەتی بەکرێ گرتووە بۆ ئەوەی لە چوارساڵدا بە عەدالەت و بە پێی یاسا ئیدارەی بدات.\nبۆیە پێدانی موچە و پێشکەش کردنی خزمەتگوزارییەکان، هیچ جێگەی منەت و دەسکەوتی هیچ حزب و لایەنێک و کەسێک نییە.\nراگەیاندنەکانی حزبەکانی دەسەڵات ئەگەر بەم نەفەسە بەردەوام بن، رۆڵی گەورە دەبینن لە تێکدانی باری دەروونی خەڵک و لاوازکردنی متمانەی خەڵک بە حکومەت..\nمیدیای حزبەکانی دەسەڵات دەبێ بە یەک نەفەس کار بۆ سەرخستنی بەرنامەی حکومەت بکەن و نەبنە کەرەستەیەک بۆ پڕوپاگەندەی حزبەکانی خۆیان و لە پێش هەموو راگەیاندنەکاندا رەخنە و پێشنیار بدەن بە کابینەی حکومەتە کوالسیۆنکەیان..\nگەڕانەوەی موچەی بڕاوی خاوەن پێداویستیە تایبەتەکان، مافێکی زەوتکراوی ئەو توێژەی کۆمەڵگاکەمان بوو، بەڵام راگەیاندنی حزبەکانی دەسەڵات بە تایبەتی پارتی و گۆڕان، مامەڵەیەکی خراپیان لە گەڵدا کرد و بە نەفەسی کەمپینی هەڵبژاردن و دەسکەوتی حزبی رووماڵیان کرد. بۆیە راگەیاندراوەکەی حکومەتی هەرێم بەوەی دەسکەوتەکانی حکومەتی هەرێم هی هیچ حزبێک نییە تا راگەیاندنەکانی بیکەن بە دەسکەوتی خۆیان، بەڵکو دەسکەوتی کابینەی حکومەی، زۆر لە جێگەی خۆیدا بوو.\nکامە وڵات زۆر لیبراڵە و پێشکەوتووە، سنورێکی هەیە بۆ ئەوەی کەناڵەکانی راگەیاندن باری دەروونی و کۆمەڵایەتی هاوڵاتیانیان تێک نەدەن. بەداخەوە لە کوردستانەکەی خۆماندا کەناڵەکانی راگەیان کە زۆربەی زۆری یان موڵکی حزبەکانە، یان سێبەری ئەوانە، ئەم کەناڵانەی لای خۆمان رۆژانە بەدوای کاریگەرترین وشە و وێنەدا دەگەڕێن بۆ ئەوەی باری دەروونی و کۆمەڵایەتی بەرامبەرەکانیان تێکبشکێنن.. حکومەتیش دۆش داماوە و چونکە نە یاسایەکی لەبەردەستایە بۆ مامەڵە کردن لە گەڵ میدیاکاندا و فەلسەفەیەکی میدیایی هەیە، چونکە لە ئەساسدا حکومەت خۆی فەلسەفەی حوکمڕانیی نییە، فەلسەفەی حوکمڕانیش تەنیا بە دەستور فەراهەم دەبێ.\nبۆیە ئەرکی زۆر لە پێشینەی پەرلەمانی کوردستان ئەوەیە بە زوترین کات دەستور بنووسێتەوە و لە رێگەی یاساوە کاروباری راگەیاندنی کوردستان رێکخاتەوە..\n1 لەموجامەلەی شەیتانەوە بۆ لێپرسینەوەی.. کێ دەستی کێی گرتوە؟